Ўзбекистон элчихонаси Россиядаги фуқароларга мурожаат қилди\n04:17 23 Январ 2021\n17:53 16.03.2020 (Янгиланган 18:36 16.03.2020) Ҳавола олиш\nЭлчихона ватандошларни ваҳимага берилмаслик ва хотиржамликка чорлаб, янги вирус билан касалланишнинг олдини олиш учун муҳим тавсияларга амал қилишларини сўради.\nТОШКЕНТ, 16 мар — Sputnik. Ўзбекистон элчихонаси Россиядаги фуқароларга мурожаат қилди ва муҳим тавсияларга амал қилишларини сўради.\nИстеъмолчилар ҳуқуқларини ва инсон фаровонлигини ҳимояси назорат қилиш бўйича федерал хизмат (Роспотребнадзор) ахборотига кўра, Россия ҳузуридаги коронавирус инфекция билан касалланиш бўйича бир нечта ҳолат қайд этилган.\nЎзбекистон элчихонаси ва бош консулликлари томонидан Россиянинг ваколатли марказий ва ҳудудий органлари билан алоқалар ўрнатилган ва доимий мулоқот олиб борилмоқда, коронавирус тарқалиши билан боғлиқ вазият доимий кузатув остига олинди.\n2020-йил 16-март ҳолатига кўра Россияда янги инфекция билан касалланганлар орасида Ўзбекистон фуқаролари қайд этилмаган.\nЭлчихона ватандошларни ваҳимага берилмаслик ва хотиржамликка чорлаб, янги вирус билан касалланишнинг олдини олиш учун қуйидаги тавсияларга амал қилишларини сўради:\nжамоат жойлари: савдо марказлари, спорт ва бошқа оммавий тадбирларга боришдан тийилиш, тиғиз вақтда жамоат транспортидан фойдаланмаслик;\nжамоат жойларида бир марталик тиббий ниқобдан (респиратор) фойдаланиш ва уни ҳар 2-3 соатда алмаштириш;\nўткир респираторли вирус инфексиясига (ОРВИ) оид сезиларли белгилар (йўтал, аксириш, бурундан сув оқиши) бор инсонлар билан бир хонада бўлиш ва яқин алоқага йўл қўймаслик;\nкўчадан қайтганда, бегона одамлар билан мулоқот қилингандан сўнги қўлларни сув ва совун орқали ювиш;\nгаджетлар, компютерлар ва бошқа техника, шунингдек, доимий фойдаланадиган мебелларни мунтазам равишда дезинфекциялаш;\nимкон даражасида қўл бериб кўришиш ва қучоқлашувлардан воз кечиш;\nфақат ўзингизники бўлган шахсий гигиена воситаларидан фойдаланиш (сочиқ, тиш тозалаш воситалари);\nимкон даражасида кўз, бурун ва оғизни қўл билан ушламаслик;\nэпидемиологик вазият ёмон бўлган мамлакатларга сафарга қилишдан воз кечиш;\nТиббиёт мутахассисларининг маълумотларига қараганда, коронавирус инфекция билан касалланишнинг асосий белгилари тананинг юқори ҳарорати, бош оғриғи, заифлик, йўтал, нафас олишнинг қийинлашуви, мушакларда оғриқ, кўнгил айниши ва қайт қилиш ҳамда ич кетиши ҳисобланади. Касаллик билан боғлиқ белгилар юзага келган тақдирда, зудлик билан 103 қисқа рақамига қўнғироқ қилиб, тез тиббий ёрдам чақириш лозим.\nМавзуга доир қўшимча ахборотларни Ўзбекистоннинг Москвадаги элчихонаси ҳамда Владивосток, Екатеринбург, Казан, Новосибирск, Ростов-на-Дону ва Санкт-Петербург шаҳарларидаги бош консулхоналари ҳузурида ташкил этилган Ишчи гуруҳларга қўнғироқ қилиб олиш мумкин.\nЎзбекистон ТИВ Оператив штаби Оператив штаб телефонлари: +998 71 233 28 28, +998 97 136 51 51 (мобил)\nCall center: – 1164\nTelegram:: +99897 136 51 51\nТИВ электрон почтаси: info@mfa.uz


Қозоғистон ҳукуматининг Сурия ва Ироқдаги қозоқ болаларини ватанига қайтариш ва жамиятга мослаштириш борасидаги саъй-ҳаракатлари «бутун дунё учун ўрнак» бўлиши мумкин.\nҚозоғистонлик кузатувчиларга кўра, Пекин «мамлакатда юз бераётган барча нарсага қизиқмоқда».\nРоссия ва Сурия кучлари Идлиб вилоятида тинч аҳолини нишонга олишда давом этар экан, Кремлнинг кимёвий қуролларни назорат қилиш ташкилотининг айбдорларни аниқлашига тўсқинлик қилишга уриниши муваффақиятсиз якунланган.\nРасмийларга кўра, Қозоғистондаги минглаб объектлар террор таҳдидидан ҳимояланмаган\nХавфсизликнинг таъминланмагани ортида маблағ етишмовчилиги турибди, дейди юқори лавозимли мансабдорлардан бири.\nМарказий Осиё Афғонистон билан минтақавий ҳамкорликни жадаллаштириш ниятида\nМарказий Осиё давлатлари раҳбарлари Афғонистонда ва бутун минтақада тинчлик ва барқарорликни таъминлаш учун хавфсизлик ва иқтисодий сиёсатда бирдамликни мустаҳкамлашга чақирдилар.\nЎз сафига янги аъзоларни жалб қилиш учун «юмшоқ усулларни» қўллаётган жангарилар диний билими саёз ёшларни нишонга олмоқдалар.\nТадқиқотлардан бирининг мақсади жойларда экстремизмга хайрихоҳликни келтириб чиқарувчи омилларни аниқлаш ва таҳлил қилиш бўлди.\nАбу Бакр ал-Бағдодий ўлимидан кейин гуруҳнинг молиявий операциялари Ироқ ва Суриядаги марказлашган усулдан узоқлашиб, яккаланган усулга ўтиши кутилмоқда.\nТуркманистон Европа Иттифоқи мамлакатларига потенциал табиий газ экспортчиси ҳисобланади, аммо унинг энергетик амбициялари Кремлнинг кескин қаршилиги ва ҳийлаларига дуч келмоқда.\nРоссиянинг энергетика соҳасидаги гиганти бўлмиш «Газпром» кўп мақсадли пуллик мактабга эгаликни қонунга хилоф равишда қўлга киритиб, жамият ва давлатга берган ваъдасидан қайтган, дейди қирғизистонлик ҳуқуқбонлар.\nМулоқот чоғида расмийлар сиёсий, савдо-иқтисодий, маданий-гуманитар ва бошқа соҳалардаги алоқаларни кенгайтириш тарафдори эканликлари яна бир карра тасдиқладилар.\nАйбланувчилар содир этган ваҳшийликлар қозоғистонликларни жунбушга келтирган.


Ўзбекистоннинг энг баланд чўққисида жойлашган қишлоқ марказдан узилиб қолди (фото) — Sof.uz\nЖАҲОН 6,262,805 2,846,523 373,855\nЎзбекистоннинг энг баланд чўққисида жойлашган қишлоқ марказдан узилиб қолди (фото)\n4.02 11:43 958 Жамият\nҚашқадарё вилояти Китоб туманидаги “Шут” қишлоғи аҳолиси кучли қор ёғиб йўллар ёпилиб қолганлиги сабабли қамалда қолди. “Nasafnews” нашрига юборилган мурожаатда аҳоли шу кунларда катта қийинчиликларга дучор бўлаётгани ёзилади.\nМаълум бўлишича, Ҳазрат Султон тоғларининг чўққисида жойлашган қишлоқда 50 хўжалик истиқомат қилади. Қишлоқ туман марказидан 105 км. узоқликда.\n– 8 йил қоғозбозлик билан ҳеч нимага эришмадик.Шунча баландликдан қичқирсак-да додимиз ҳеч кимга етмади. Интернетни ўргандим.Токи дардимни халқ овози билан ҳукумат вакилларига етказсам. Йўлларимизни бир метрдан кўп қалинликда қор ёпиб, машиналар ҳаракатланишининг имкони қолмайди. Биз учун 7.5 километр бўлган дара орқали йўлни очиб бериш наҳотки ҳукумат олдида муаммо бўлса.\nҲаттоки, бир маротаба бўлса ҳам туман ФВ мутасаддилари вазиятни бориб ўрганишмади. Президент порталига бориб қилган мурожаатимизга ҳам вилоят ва Китоб туман ҳокимликлари бир парча жавоб хати билан қўйнимизни пуч ёнғоққа тўлдиришди.\nЭнг ачинарлиси шуки, воқеликни кўрмасдан, ўрганмай, билмай туриб, қишлоқ аҳли билан бу масалада ўз жойига бориб суҳбатлашдик, дея ёлғондан баёнот беришларига нима дейсиз, дейилади юборилган мурожаатда.\n“Nasafnews” вазиятга аниқлик киритиш мақсадида Китоб туман ҳокимлиги билан боғланди. Ҳокимлик ахборот хизмати берган маълумотга кўра, бу муаммо ҳозирда ўрганилмоқда.\nАйтилишича, аҳолига йўл қуриб бериш учун 13 миллиард сўм атрофида маблағ керак, маҳаллий бюджетдан бунча маблағ ажратишнинг имкони йўқ. Шу боис муаммони ечишнинг бошқа чоралари усида бош қотирилмоқда.\nҚашқадарё Кучли қор\n29.05 12:32 3995\nКеча, 17:40 2231\n29.05 22:20 76 Иқтисод\n28.05 12:17 763 Ўзбекистон


By IxlosOrg on 05/12/2021 МАҚОЛАЛАР\nБарча ҳамду сано Аллоҳга хосдир. Унга ҳамд ва истиғфор айтамиз, Ундан ёрдам ва ҳидоят сўраймиз, нафсимиз шумлиги ва амалларимиз ёмонлигидан Ундан паноҳ сўраймиз. Аллоҳ ҳидоят қилганни адаштирувчи, адаштирганни ҳидоят қилувчи йўқдир.\nМен ягона ва шериксиз Аллоҳдан ўзга ҳақ илоҳ йўқ эканига ҳамда Муҳаммад саллаллоҳу алайҳи ва саллам Унинг бандаси ва элчиси эканига гувоҳлик бераман.\nАллоҳ йўлидаги дўстларим! Мана, рамазон ҳам кўз очиб юмгунча ўтиб кетди. Ким рамазонга ибодат қилган бўлса, у ўтди. Ким Аллоҳга ибодат қилса, Аллоҳ абадий ўлмас, барҳаёт зотдир. Рўза ойи ниҳоясига етди, таровиҳ ва Қуръон тиловати ойи ўтиб кетди, эзгулик, саховат, инъом ва эҳсон ойи ўтди. Ундан фойдаланган фойдаланиб қолди, фойдаланмаган эса зиёнда қолаверди.\nШубҳасиз, Аллоҳ таоло рамазон ойини бошқа ой-кунлардан афзал қилган, уни Ўзининг мўл-кўл раҳмати ва баракоти билан хослаган, унда бандаларини тоат-ибодатларга муяссар этган.\nРамазон ойи киргач, мусулмонлар ўзгача бир шукуҳ ва интиқлик билан Аллоҳ таолонинг тоат-ибодатига берилишларига гувоҳ бўласиз. Тўғри-да ахир, нега ҳам ундай бўлмасин?! Жаҳаннам қопқалари ёпилган, жаннат дарвозалари очиб қўйилган, жин-шайтонларнинг ашаддийлари кишанга солинган бўлса!\nОдамлар ажиб бир соғинч ва иштиёқ билан ибодатлар сари ошиқадилар. Бироқ рамазон чиқиши билан дилни ранжитадиган, кўнгилни хира қиладиган ҳолат вужудга келади. Рамазонда пок нафаслари билан масжидларни муаттар этган кишилардан кўплари рамазон чиқиши билан оламлар Парвардигори тоатидан юз ўгириб кетади. Худди рамазонда бошқа бир парвардигорга ибодат қилишгандек!\nИймоннинг ҳар қандай ҳолатда ҳам ҳеч қачон ўзгармайдиган собит асослари ва ўзгармас омиллари мавжуд.\nШундай ўзгармас омиллардан бири намоздир.\nҚайси бир ҳақиқий мўмин рамазондан кейин намоздан беҳожат бўлиши мумкин?! Рамазон чиқди, энди намоз ўқимасам ҳам бўлаверади, деган фикр чин мўминнинг хаёлига келиши мумкинми?!\nМасжидларнинг рамазондаги кўринишига ва рамазондан кейинги кўринишига бир назар солинг.\nМўмин биродар! Иймонида содиқ бўлган ҳеч бир мўмин диннинг иккинчи рукни бўлмиш ушбу асосдан ҳеч қачон ўзини беҳожат санамайди. Зотан, Аллоҳ таоло айтган:\n«Барча намозларни ва хусусан ўрта намозни (аср намозини) сақланглар — уни ўз вақтларида адо қилинглар ва Аллоҳ учун бўйсунган ҳолда туринглар» (Бақара, 238).\nАллоҳ таоло айтади: «Эй мўминлар, руку қилинг, сажда қилинг ва Парвардигорингизга ибодат қилиб, яхшилик қилинг, шояд нажот топсангиз» (Ҳаж, 77).\nАллоҳ таоло хоҳ рамазонда, хоҳ рамазондан кейин бўлсин, намозни ташлаш ва зое қилишдан огоҳлантирган.\nАллоҳ таоло айтади: «Сўнг уларнинг ортидан намозни зое қиладиган ва шаҳватларга бериладиган кимсалар келдилар. Энди улар албатта ёмонликка (яъни ёмон жазога) йўлиқурлар» (Марям, 59).\nАллоҳ таоло айтади: «Ҳар бир жон ўзи (ҳаёти дунёда) қилган амали сабабли (дўзахда) ушланувчидир. Фақат ўнг қўл эгаларигина (яъни ҳаёти дунёда иймон келтирганлари ва эзгу амаллар қилганлари сабабли қиёмат кунида номаи аъмоллари ўнг қўлларидан берилгаи зотларгина дўзахдан) нажот топувчидирлар. Улар жаннатларда бир-бирлари билан (дўзахга ташланган) жиноятчи-кофир ҳақида савол-жавоб қиладилар. (Улар дўзах аҳлига): «Сизларни нима Сақарга киритди?» (деганларида) улар: «Бизлар намоз ўқувчилардан бўлмадик», деб айтадилар» (Муддассир, 38-43).\n«Саҳиҳайн»да Абу Ҳурайра разияллоҳу анҳудан ривоят қилинган ҳадисда Пайғамбар саллаллоҳу алайҳи ва саллам айтганлар: «Ким эрта-кеч масжидга бориб-келиб юрса, ҳар бориб келгани сайин Аллоҳ унга жаннатдан бўлган ўрнини ҳозирлайверади» (Бухорий, 662; Муслим, 669).\n«Саҳиҳи Муслим»да Абу Ҳурайра разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам: «Аллоҳ хатоларни ўчирадиган ва даражаларни кўтарадиган нарсага сизларни йўллаб қўяйми?» дедилар. Саҳобалар: «Ҳа, йўлланг, ё Расулуллоҳ», дейишди. «Қийин пайтларда таҳоратни комил қилиш, масжидлар сари кўп қадам отиш ва бир намоздан сўнг кейинги намозни кутиш. Мана шу риботдир (Аллоҳ йўлига ўзни боғлашдир), мана шу риботдир, мана шу риботдир», дедилар (Муслим, 251; Муватто, 1/161; Термизий, 51; Насоий, 1/89,90).\nАбу Ҳурайра разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам айтганлар: «Қиёмат куни банданинг энг биринчи ҳисоб қилинадиган амали намоздир. Агар намози яхши бўлса, зафарга эришади ва нажот топади. Намози ёмон бўлса, зиён кўради ва ноумид бўлади» (Термизий, 413; Насоий, 1/232; Ҳоким, 1/263; Аҳмад, 5/72; «Саҳиҳ ал-жомеъ», 2573).\nСобит–ўзгармас иймоний омиллардан яна бири Қуръондир.\nҚуръон қалблар ва руҳлар ҳаётидир. Руҳдан беҳожат мўмин бўладими?! Ҳаётининг асл негизидан беҳожат мўмин бўладими?!\nҚуръон энг тўғри йўлга йўллайди. Ушбу йўлни йўқотманг, ундан бурилиб кетманг!\nҚуръон – бир томони Аллоҳнинг қўлида, иккинчи томони сизнинг қўлингизда бўлган арқон. Агар бу мустаҳкам арқонни маҳкам ушласангиз, ҳаргиз адашмайсиз ва асло ҳалокат гирдобига отилмайсиз. Ҳар куни бир неча марта Аллоҳ унга хитоб қилишидан беҳожат инсон борми дунёда?! Кимда ким Аллоҳга хитоб қилишни истаса, намоз ўқисин. Ким Аллоҳ унга сўзлашини истаса, Қуръон ўқисин. Парвардигорингдан беҳожат бўла оласанми, эй мусулмон?!\nРамазондан кейин ҳам Қуръон ўқишни ташлаб қўйманг. Билингки, Аллоҳ таоло рамазонда сизни Қуръон ўқиш бахтига муяссар қилди ва сиз Қуръон ўқишни ўзингиз учун кундалик вазифага айлантириб олдингиз. Нега энди мана шу кундалик вазифангизни ташлайсиз ва Қуръонни сизга рамазондан бошқа ойларда керак бўлмайдигандек жавонга солиб қўясиз?!\nСевикли биродарим! Қуръонни ўқинг ва унга амал қилинг. Зеро, Қуръон қиёмат куни ўз эгаларига шафоатчи бўлиб келади. «Саҳиҳи Муслим»да Абу Умома ал-Боҳилий разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам айтганлар: «Қуръон ўқинглар, зеро, у қиёмат куни ўз эгаларига (яъни уни ўқиганларга) шафоатчи бўлиб келади. Икки нур сочувчини – «Бақара» ва «Оли Имрон»ни ўқинглар. Чунки иккаласи қиёмат куни иккита булутдек ёки саф тортган икки гала қушлардек ўз эгаларини ҳимоя қилиб келади. «Бақара» сурасини ўқинглар, чунки уни ўқиш барака, тарк этиш ҳасратдир, унга сеҳргарлар қодир бўлмайди» (Муслим, 804; Термизий, 2886).\n«Саҳиҳайн»да Ибн Умар разияллоҳу анҳумодан ривоят қилинган ҳадисда Расулуллоҳ саллаллоҳу алайҳи ва саллам айтадилар: «Фақат икки нарсага ҳасад (ҳавас) қилса бўлади: Бир кишига Аллоҳ Қуръон ато этган ва у кечаю кундуз уни ўқийди. Яна бир кишига Аллоҳ мол-дунё ато этган, у кечаю кундуз уни эҳсон қилади» (Бухорий, 5026; Муслим, 815).\n«Бир кишига Аллоҳ Қуръон ато этган ва у кечаю кундуз уни ўқийди» дегани уни йил давомида ўқийди, демакдир. Шундай экан, Қуръонни рамазон чиққанидан кейин ташлаб қўйманг, эй Ислом уммати!\nРамазондан кейин ҳам ўзгармас иймоний омиллардан яна бири Аллоҳнинг зикридир.\nАгар рамазонда зикр ва истиғфорни муҳофаза қилган бўлсангиз, энди йилнинг қолган ойларида ўзингизни ундан беҳожат биласизми?!\nМуҳаммад Мустафо саллаллоҳу алайҳи ва салламнинг бу ҳақда айтган сўзларига қулоқ тутинг. Имом Аҳмад ва Имом Термизий Муоз ибн Жабал разияллоҳу анҳудан ривоят қилган саҳиҳ ҳадисда Расулуллоҳ саллаллоҳу алайҳи ва саллам: «Сизларга амалларингиз ичида энг яхшисини, Хожаларингиз ҳузурида энг покизасини, даражаларингизни кўтарувчисини, олтину кумуш эҳсон қилишдан ҳам яхшироғини ва душманларингизга рўпара бўлиб, сизлар уларни, улар сизларни бўйинларингизга уришларидан ҳам хайрлироғини хабарини берайми?» дедилар. «Ҳа», дейишди (асҳоблар). «Аллоҳни зикр қилиш», дедилар (Аҳмад, 5/239, 6/447; Термизий, 3374; Ибн Можа, 3790).\nЗикрнинг фазлини кўринг, зикр қилувчи Аллоҳ билан бирга бўлади. «Саҳиҳайн»да Абу Ҳурайра разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам айтадилар: «Аллоҳ таоло айтади: Мен бандамга Мен ҳақидаги ўйига муносиб муомала қиламан. Мени эслаган чоғида у билан биргаман. Агар у мени ичида зикр қилса, Мен ҳам ичимда зикр қиламан. Агар бир жамоатда зикр қилса, Мен уни улардан яхшироқ жамоатда зикр қиламан. Агар менга бир қарич яқинлашса, Мен унга бир газ яқинлашаман. Агар менга бир газ яқинлашса, Мен унга бир қулоч яқинлашаман. Агар у Мен томон юриб келса, Мен у томон югуриб бораман» (Бухорий, 7405; Муслим, 2675).\nХос биргалик эса сақлаш, ёрдам бериш, мадад кўрсатиш, қўллаб-қувватлаш биргалигидир.\nАллоҳ таолонинг ана шундай биргалигидан беҳожат биласизми ўзингизни?!\nАгар Аллоҳ сиз билан бирга бўлишини истасангиз, зикрдан ғофил бўлманг ва бу нурни зое қилманг. Аҳмад ва Термизий Ҳорис ал-Ашъарийдан ривоят қилган узун ҳадисда Расулуллоҳ саллаллоҳу алайҳи ва саллам айтганлар: «Сизларни Аллоҳни зикр қилишга буюраман. Зеро, бунинг мисоли ортидан душман тез қувиб бораётган кишининг мисолига ўхшайдики, у бир мустаҳкам қалъага етиб бориб, ўзини улардан қутқариб қолди. Худди шунга ўхшаш, банда ҳам ўзини шайтондан фақат Аллоҳнинг зикри билангина қутқариб қолади» (Термизий, 2867; Ҳоким, 1/117. Ҳоким ҳадисни Муслим шартига кўра саҳиҳ деган).\nДемак, ушбу озуқа сиз учун жуда ҳам зарур ва унда кўп яхшиликлар бордир. Зикр рамазонда ҳам, рамазондан бошқа пайтлар ҳам мўмин киши асло беҳожат бўлмайдиган иймоний асослардан биридир.\nАллоҳ таоло сизга рамазон ойида фақир-фуқаро ва мискинларга хайр-эҳсон қилиш ва бошқа яхши ишларни муяссар қилиб қўйган экан, энди сиз ўзингизни рамазондан кейин ҳам оз бўлса-да инфоқ-эҳсонга одатлантириб ололмайсизми?!\n«Саҳиҳайн»да Адий ибн Ҳотим разияллоҳу анҳу ривоят қилган ҳадисда Расулуллоҳ саллаллоҳу алайҳи ва саллам айтганлар: «Сизлардан ҳар бирингиз билан Парвардигори қиёмат кунида ўртада таржимон бўлмаган ҳолда гаплашади. У (банда) ўнг томонига қараб, фақат ўзи қилиб ўтган ишларни кўради. Чап томонига қараб ҳам фақат ўзи қилиб ўтган ишларни кўради. Олди томонига қараб рўпарасида дўзахдан бошқа нарсани кўрмайди. Шундай экан, яримта хурмо билан бўлса-да дўзахдан сақланингиз!» (Бухорий, 6539; Муслим, 1016).\nАллоҳнинг фазлу марҳамати билан рамазонда таровиҳ ва тунги намоз-таҳажжудга муваффақ бўлдингиз. Нега энди ана шу йўсинда давом эттиролмайсиз?! Нима учун тунги намозларни ташлаб қўясиз?!\nПайғамбар саллаллоҳу алайҳи ва саллам сўзларига қулоқ солинг. Ҳоким, Ибн Хузайма ва Термизий ривоят қилган ҳадисда у зот саллаллоҳу алайҳи ва саллам айтадилар: «Тунги намозни ўзингизга лозим тутинг. Зеро, у сизлардан олдинги солиҳлар одатидир, Аллоҳ таолога қурбат (яқинлик)дир, гуноҳдан тийилиш сабабидир, гуноҳларга каффоратдир» (Термизий, 3543, 3544. Албоний саҳиҳ санаган: «Саҳиҳ ал-жомеъ, 4079).\nМусулмон биродар! Бир ракаат билан бўлса-да, тунги намоз ўқувчилар қаторига кириб қолишга ҳаракат қилинг, қуйидаги оятда айтилган кишилардан бўлишга қизиқинг: «Уларнинг ёнбошлари ўрин-жойларидан йироқ бўлади (яъни тунларини ибодат билан ўтказишиб, оз ухлайдилар). Улар Парвардигорларига қўрқув ва умидворлик билан дуо-илтижо қиладилар ва Биз уларга ризқ қилиб берган нарсалардан инфоқ қиладилар» (Сажда, 16).\nРамазонда тавба қилмаган ва Аллоҳга қайтмаган одам қолмайди деярли. Бироқ бу дегани рамазондан кейин тавба вақти ўтди, энди Аллоҳга тавба қилиш ва қайтишга эҳтиёжимиз йўқ, деган маънони билдирадими?!\nЖуда кўп мусулмонларнинг аҳволини кузатсангиз, ҳайит куни ҳар хил гуноҳлар ва нафс хоҳишлари сари ошиқишларини кўрасиз. Гўёки улар қамоқда эдилар-у, рамазоннинг сўнгги оқшоми келиши билан озодликка чиқиб келишди ва қаттиқ оч қолган одам емакка ўзини ташлагани каби гуноҳларга ўзларини уришди! Ла ҳавла ва ла қуввата илла биллаҳ.\nҲақиқий мўминнинг ҳоли бундай бўлмайди. Чунки мўмин ва муваҳҳид инсон бир ибодатдан иккинчи ибодатга, бир тоатдан бошқа бир тоатга, бир яхшиликдан бошқа бир яхшиликка кўчиб юради. Бинобарин, бир умр ибодат ичида ўтиши мумкин бўлади.\n«Саҳиҳи Бухорий»да Абу Ҳурайра разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам айтганлар: «Аллоҳга қасамки, мен бир кунда Аллоҳга етмиш мартадан зиёдроқ истиғфор айтиб, тавбалар қиламан» (Бухорий, 6307).\nИмом Муслим Ағар ибн Ясор ал-Музаний разияллоҳу анҳудан ривоят қилган ҳадисда Пайғамбар саллаллоҳу алайҳи ва саллам айтдилар: «Эй инсонлар, Аллоҳга тавба қилинг ва истиғфор айтинг! Мен бир кунда юз маротаба тавба қиламан» (Муслим, 2702).\nДемак, тавба мўмин киши рамазондан кейин ҳам асло беҳожат бўлмайдиган асл-асослардан бири экан.\n«Саҳиҳайн»да Ойша разияллоҳу анҳодан ривоят қилинган ҳадисда Расулуллоҳ саллаллоҳу алайҳи ва саллам айтганлар: «Қурбингиз етадиган ишларни ўзингизга лозим тутинг! Аллоҳга қасамки, то сизлар (амал қилишдан) малолланмагунча Аллоҳ (ажр-савоб беришдан) малолланмайди. Дин (амаллари)нинг Аллоҳга энг суюмли бўлгани – эгаси унда давомли бўлганидир» (Бухорий, 6462; Муслим, 782).\n«Саҳиҳи Муслим»да Ойша разияллоҳу анҳодан ривоят қилинади: «Расулуллоҳ саллаллоҳу алайҳи ва саллам бир амални қилсалар, уни сабот билан (давомли) қилардилар» (Муслим, 746).\n«Саҳиҳи Муслим»да Абу Амра Суфён ибн Абдуллоҳ ас-Сақафийдан ривоят қилинади: «Мен Расулуллоҳ саллаллоҳу алайҳи ва салламга: «Менга Ислом ҳақида шундай бир сўзни айтингки, уни сиздан кейин бошқа бировдан сўрамай», деган эдим, у зот: «Аллоҳга иймон келтирдим, деб айт, сўнг истиқоматда – Исломга амал қилишда маҳкам бўл», дедилар» (Муслим, 38; Термизий, 2412).\nЯъни иймон йўлида мустаҳкам бўл, тавба йўлида маҳкам бўл, истиғфорда, тунги намозда, инфоқ ва эҳсонда, умуман, Аллоҳ сени рамазонда муваффақ этган иймоний асосларда бардавом бўл, деганларидир бу.\nАллоҳ таоло айтади: «Албатта: «Парвардигоримиз Аллоҳдир», деб, сўнгра (ёлғиз Аллоҳга тоат-ибодат қилишда) тўғри — устивор бўлган зотларнинг олдиларига (ўлим пайтида) фаришталар тушиб, (дерлар): «Қўрқманглар ва ғамгин бўлманглар. Сизларга ваъда қилинган жаннат хушхабари билан шодланинглар! Бизлар ҳаёти дунёда ҳам, охиратда ҳам сизларнинг дўстларингиздирмиз. Сизлар учун (жаннатда) кўнгилларингиз тусаган нарсалар бордир ва сизлар учун у жойда истаган нарсаларингиз бордир. (Бу) мағфиратли ва меҳрибон зот томонидан бўлган зиёфатдир» (Фуссилат, 30-32).\nУмар ибн Хаттоб разияллоҳу анҳу бир куни минбарда туриб ушбу оятни ўқидилар, сўнг: «Улар Аллоҳнинг йўлида устивор турдилар ва тулкилар каби айёрлик йўлини тутмадилар», дедилар.\nАллоҳ кимни тоатга муяссар этган бўлса, у Аллоҳнинг мададига эришибди. Аллоҳ кимни тоатдан мосуво қилган бўлса, у Аллоҳнинг ёрдамидан маҳрум бўлибди. Аллоҳнинг тоат-ибодатига муваффақ бўлиш фақат Унинг мадади билан амалга ошади. Шундай экан, Аллоҳдан мадад сўранг ва сустлашманг. Имкон қадар Аллоҳдан тақво қилинг. Ўзининг тоати йўлида бардавом қилишини, Пайғамбарининг йўлидан айирмаслигини сўраб дуо қилинг.\nРасулуллоҳ саллаллоҳу алайҳи ва салламнинг Муоз ибн Жабалга қилган васиятларини эсга олинг.\nАбу Довуд, Насоий ва бошқалар ривоят қилган саҳиҳ ҳадисда Расулуллоҳ саллаллоҳу алайҳи ва саллам бир куни Муоз ибн Жабал разияллоҳу анҳуга бундай дедилар: «Эй Муоз, Аллоҳга қасамки, мен сизни яхши кўраман. Сиз ҳар бир намоздан кейин: «Эй Аллоҳ, менга Сени зикр қилишимга, Сенга шукр қилишимга ва Сенга чиройли ибодат қилишимга ёрдам бергин» деб айтишни асло қўйманг». (Абу Довуд, 1522; Насоий, 3/53; Ҳоким, 3/273,274; «Саҳиҳ ал-жомеъ», 7969).\nҲа, Аллоҳ субҳонаҳу ва таолодан Унга ибодат қилишда мадад ва ёрдам сўранг. Модомики, шу йўлни тутар экансиз, Аллоҳ сизни асло ёрдамсиз қўймайди. Аллоҳ таоло айтади: «Бизнинг (йўлимиз)да жиҳод қилган – курашган зотларни албатта Ўз йўлларимизга ҳидоят қилурмиз. Аниқки, Аллоҳ чиройли амал қилувчи зотлар билан биргадир» (Анкабут, 69).\nЭътибор беринг, кимнинг ваъдаси бу? Оламлар парвардигорининг ваъдаси! Каъбанинг Раббига қасамки, Аллоҳ сизнинг кўзингизни ҳаромдан буриб қўяди, қалбингизни шаҳвату шубҳалардан буриб қўяди, авратингизни ҳаромдан асрайди, қўлингизни ҳаромга узатишдан, оёғингизни ҳаромга қадам босишдан сақлайди!\nХайру эҳсон қилинг эй мўмин-муваҳҳид, Аллоҳ сиз билан бирга бўлади. Ким Аллоҳга таваккул қилса, Аллоҳ унга кифоя қилади. Аллоҳ таоло айтганидек: «Аллоҳ Ўз бандасига (уни барча бало-қазодан асраш учун) етарли эмасми?!» (Зумар, 36).\nДилингизни Аллоҳ субҳанаҳу ва таолога боғланг! У бандаларидан беҳожат Зотдир, тоат-ибодатлар Унга ҳеч қандай фойда етказмайди, гуноҳлар Унга зарар етказмайди. Шундай бўлса-да, агар фақир ва ҳақир бандаси Унга тавба қилса, У унинг тавбасидан хурсанд бўлади. Пайғамбар саллаллоҳу алайҳи ва саллам айтадилар:\n«Аллоҳ мўмин банданинг тавба қилишидан бир кишининг хурсандлигидан ҳам хурсандроқ бўладики, у киши (оғир сафарга чиққан ва йўлда саҳрода) хатарли жойда дам олиш учун тўхтаганди. Озиқ-овқати ва суви юкланган туяси бирга эди. У бир дарахт соясида ётиб ухлаб қолди. Уйғониб қараса, туяси йўқ. Излашга тушди. Жазирама ва чанқоқдан тинкаси қуриб: «Яхшиси, дам олган жойимга бориб, ўлгунимча ўша ерда ётаман», деди. Сўнг бошини билагига қўйганича ухлаб қолди. Уйғониб қараса, туяси ёнида турибди. Озиқ-овқат ва сувлари жойида эди. Мўмин банданинг тавбасидан Аллоҳ ўша кишиниг туяси ва озиқ-овқатини топиб олиб хурсанд бўлгандан ҳам кўпроқ хурсанд бўлади» (Бухорий, 6308; Муслим, 2744; Термизий, 2499, 2500).\n«Саҳиҳи Бухорий»да Умар ибн Хаттоб разияллоҳу анҳудан ривоят қилинишича, Пайғамбар саллаллоҳу алайҳи ва саллам ҳузурларига асирлар келтирилди. Шунда асирлар ичидан бир аёл кўкрагини соғиб, гўдакларга сут бера бошлади. У асирлар ичидан бир гўдакни олиб, бағрига босиб эмиза бошлади. Шунда Пайғамбар саллаллоҳу алайҳи ва саллам: «Нима дейсизлар, шу аёл боласини ўтга ташлайдими?» деб сўрадилар. Биз: «Йўқ, имкони бўлса, асло ташламайди», дедик. У зот дедилар: «Қасамки, Аллоҳ бандаларига мана шу аёлнинг боласига меҳрибонлигидан кўра ҳам меҳрибонроқдир» (Бухорий, 5999; Муслим, 2754).\nУшбу ҳадисни яхшилаб тафаккур қилиб кўрсангиз, жуда ажойиб ҳолатга тушасиз. Шунинг учун ҳам салафлардан бири дуосида айтган экан: «Эй Аллоҳ, Сен яхши биласанки, онам мен учун одамларнинг энг раҳмлироғидир. Мен биламанки, Сен менга онамдан ҳам раҳмлироқсан. Онам менинг ҳалок бўлишимга рози бўлмайди. Сен раҳмлиларнинг раҳмлироғи бўла туриб бунга рози бўласанми?».\nҲа, Аллоҳ жалла ва ало ана шундоқ меҳрибон Зот, У бандаларига шундай нидо қилади: «(Эй Пайғамбар), Менинг (турли гуноҳлар қилиш билан) ўз жонларига жиноят қилган бандаларимга айтинг: «Аллоҳнинг марҳаматидан ноумид бўлмангиз! Албатта Аллоҳ (Ўзи хоҳлаган бандаларининг) барча гуноҳларини мағфират қилур. Албатта Унинг ўзигина мағфиратли, меҳрибондир» (Зумар, 53).\nҲа, бу Аллоҳнинг ҳамма нарсани ўз ичига сиғдирадиган кенг ва мўл раҳматидир. Шундай экан, сиз Аллоҳдан мадад сўранг ва сустлашманг. Агар қадамингиз тойилса, дарҳол қайтинг. Яна тойилса, яна қайтинг. Агар минг бор тойилса, минг бор қайтинг. Билингки, сиз билан биз малолланмас эканмиз, Аллоҳ малолланмайди. Биз унинг қулларимиз, У бизни яратган ва бизнинг ожизлигимизни, заифлигимизни, муҳтожлигимизни Ўзи яхши билади. У бизнинг ўз қуллигимизни эътироф этишимизни истайди, холос.\nТоат-ибодатингиз ўзингиз учундир. Аллоҳ таолога сизнинг тоатингиз фойда келтирмаганидек, гуноҳингиз зарар ҳам етказолмайди. «Саҳиҳи Муслим»да Абу Зар разияллоҳу анҳудан ривоят қилинган ҳадисда Расулуллоҳ саллаллоҳу алайҳи ва саллам айтганлар: «Аллоҳ таоло айтади: Эй бандаларим, агар аввалингизу охирингиз, инсу жинларингиз орангиздаги энг тақводор бир инсоннинг қалбидек бўлса ҳам бу Менинг мулкимга ҳеч нарса зиёда қилмайди. Эй бандаларим, агар аввалингизу охирингиз, инсу жинларингиз энг фожир инсоннинг қалбидек бўлса ҳам бу Менинг мулкимдан бирон нарсани камайтира олмайди…» (Муслим, 2577; Термизий, 2497).\nЭй мўмин муваҳҳид! Тоат учун Аллоҳдан мадад сўранг, Аллоҳдан сизни шу йўлда мустаҳкам қилишини сўранг. Билингки, бандага Аллоҳнинг тоатида сабот билан туришига ёрдам берувчи энг катта сабаблардан бири – Парвардигорга тоат-ибодат қилишда мўътадил бўлишидир. Исломда ғулув ва чуқур кетиш йўқдир. Ишларнинг энг яхшиси ўртачасидир, ҳаддан ошиш ҳам, сусткашлик ҳам эмас. Шунинг учун Пайғамбар саллаллоҳу алайҳи ва саллам айтганлар: «Албатта, дин енгилдир. Кимда-ким уни оғирлаштирса, дин уни албатта мағлуб қилгай. Шундай экан, амалда ўртача бўлинглар, (имкон қадар мукаммалликка) яқинлашинглар, (ажр-савоблар билан) хушнуд бўлинглар, эртаю кеч ва туннинг бир қисмида (ибодатлар ила) мададланинглар» (Имом Бухорий (8/122, 123) ва Имом Муслим (4/2169) Абу Ҳурайра ва Ойша разияллоҳу анҳумодан ривоят қилганлар, Бухорий лафзи).\nАнас ибн Молик разияллоҳу анҳудан ривоят қилинади: Набий саллаллоҳу алайҳи ва саллам масжидга кириб, икки устун орасига тортилган арқонни кўрдилар ва: «Бу қандай арқон?» деб сўрадилар. «Бу Зайнабнинг арқони, толиқиб қолганида шунга осилиб олади», дейишди. Шунда Набий саллаллоҳу алайҳи ва саллам: «Уни ечиб ташланглар. Сизлардан бирингиз тетик ҳолида намоз ўқисин. Толиқса, ухлаб олсин», дедилар (Муттафақун алайҳ. Бухорий, 1150; Муслим, 784).\nПайғамбар саллаллоҳу алайҳи ва салламнинг хонадон аҳлларидан у зотнинг амаллари ҳақида сўраб келган жамоа ҳақидаги ҳадисни кўпчилигингиз билсангиз керак. «Саҳиҳайн»да Анас разияллоҳу анҳудан ривоят қилинган ушбу ҳадисда айтилишича, уч киши Расулуллоҳ саллаллоҳу алайҳи ва салламнинг хонадонига келиб, пайғамбаримизнинг ибодатлари ҳақида сўрадилар. Уларга Расулуллоҳ саллаллоҳу алайҳи ва салламнинг ибодатлари айтиб берилганида, бу амалларни кам санагандек бўлдилар ва: «Биз қаерда-ю, Расулуллоҳ саллаллоҳу алайҳи ва саллам қаердалар? У зотнинг аввалгию охирги гуноҳлари кечирилган бўлса?» дедилар. Уларнинг бири: «Мен тоабад тунларни намоз билан ўтказаман», деди. Иккинчиси: «Мен умрбод кундузлари рўзадор бўлиб, оғзимни очмайман», деди. Учинчиси эса: «Мен аёллардан узлат қиламан ва ҳеч ҳам уйланмайман», деди. (Бу гаплардан хабар топгач) Расулуллоҳ саллаллоҳу алайҳи ва саллам уларнинг олдиларига келдилар ва: «Шундай-шундай гапларни айтган сизларми?! Аллоҳга қасам ичиб айтаманки, мен сизлардан кўра Аллоҳдан қўрқувчироқ ва тақволироқман! Лекин мен рўза ҳам тутаман, оғзим очиқ ҳам бўлади. Намоз ҳам ўқийман, ухлайман ҳам ва аёлларга ҳам уйланаман. Бас, ким менинг суннатимдан юз ўгирса, у мендан эмас», дедилар (Муттафақун алайҳ. Бухорий, 5063; Муслим, 1401).\nҲа, Пайғамбар саллаллоҳу алайҳи ва саллам ушбу мўътадил ва ўртачалик манҳажини жамлаганлар ва уни мана бу ажойиб дуоларида воқеликдаги амалий манҳажга айлантирганлар: «Аллоҳим, мен учун барча ишларим таянчи бўлган динимни, тирикчилигим бўлган дунё ҳаётимни, оқибатим бўладиган охиратимни ислоҳ этгин. Ҳаётни мен учун барча яхшиликлар зиёда бўлиши, ўлимни мен учун барча ёмонликлардан роҳатланиш қилгин» (Муслим, 3427, 3428).\nЎрта йўл мана шудир, мўътадиллик йўлидир бу. Дарҳақиқат, Пайғамбар саллаллоҳу алайҳи ва саллам ушбу сўзлари билан дунё ва охират яхшилигини жамладилар. Чунки ким солиҳ амал билан дунё топса, Аллоҳнинг изни билан охиратни ҳам топади. Ким ёмон амал билан дунёсини зое қилса, охиратини ҳам қўлдан беради.\nАллоҳ таоло Пайғамбаримизга, у зотнинг аҳли оилалари ва асҳобларига салавоту саломлар йўлласин.\nAvvalgi maqolaМуваффақият сирлари | 30 | Сенга озор берган одамга сен озор берма\nKeyingi maqola Рамазон ҳайити: одоб ва аҳкомлар


Пресс-релиз “Йилнинг энг яхши фан ўқитувчиси”\nНазвание Пресс-релиз “Йилнинг энг яхши фан ўқитувчиси”\nХалқ таълими вазирлиги тизимида фаолият кўрсатаётган устоз ва мураббийлар орасида ташаббускор, доимий янгиликка интилувчи, илғор тажрибали ўқитувчиларни аниқлаш ва уларни ҳар томонлама қўллаб-қувватлаш мақсадида ҳар йили анъанавий равишда “Йилнинг энг яхши фан ўқитувчиси” кўрик-танлови ўтказиб келинади.\n“Йилнинг энг яхши фан ўқитувчиси” кўрик-танлови мамлакатимизда тизимдаги энг фидойи, ўз касбининг устаси бўлган пеадгогларни аниқлаб берувчи асосий кўрик-танловдир. Танловнинг ўтган йиллардаги босқичларини таҳлил қиладиган бўлсак, унда иштирок этиш истагини билдирувчи устоз ва мураббийларнинг сони ошиб бораётганлиги, кўп йиллик иш тажрибасига эга педагоглар билан бирга соҳага эндигина кириб келган ёш, шижоатли педагогларнинг ҳам дадил иштирок этиши мазкур танловнинг нуфузи соҳага эгалари орасида нечоғли баланд эканлигини кўрсатиб турибди.\n2006 йилдан бошлаб, ҳар йили “Йилнинг энг яхши фан ўқитувчиси” кўрик- танлови ўтказиб келинмоқда. Жумладан, “Йилнинг энг яхши фан ўқитувчиси бўйича” 2005 йилда 14 нафар ғолиблар аникланган бўлса 2006 йил Республика босқичида 297 нафар иштирокчидан 24 нафари ғолиб, 2007 йилда 278 нафар иштирокчидан 24 нафар ғолиб, 2008 йилда 171 нафар иштирокчидан 14 нафар ғолиб, 2009 йилда 170 нафар иштирокчидан 14 нафари ғолиб бўлган. 2011 йилда эса мазкур кўрик-танлов 20 та ўқув фанларидан ўтказилиб, 253 нафар педагоглар қатнашди ҳамда улардан 20 нафари ғолибликни қўлга киритдилар.\n“Йилнинг энг яхши фан ўқитувчиси” ғолиблари ўз иш жойларида Вилоят ПХҚТМОИнинг тингловчилари, фан ўқитувчиларига мураккаб мавзулар бўйича очиқ дарслар, ёш ўқитувчиларга методик маслаҳатлар, йўл-йўриқлар бериб бормоқдалар. Уларнинг иш тажриблари Республика миқёсида оммалаштирилади.\nТанловнинг бу йилги республика босқичи 17-21 май кунлари Тошкент шаҳридаги 7 та мактаб базасида ўтказилди. Унда Қорақапоғистон Республикаси, Тошкент шаҳри ва вилоятлардан келган педагоглар иштирок этишди. Кўрик-танлов 4 та турда ўтказилди.\n1-тур – Ёзма иш, иштирокчилар шўларига берилган 5 та топшириқни бажарадилар;\n2-тур - “Айлана стол атрофида суҳбат”. Ушбу шартда ғолибликка даъвогар ўқитувчиларга ҳозирги кунда таълим соҳасида амалга оширилаётган ислоҳот ва белгиланган вазифалар ҳақида саволлар берилади;\n3-тур – Ўз фани бўйича белгиланган мавзу юзасидан тайёргарлик кўриш. Бунда ўқитувчининг замонавий АКТ ва қўшимча адабиётлардан фойдаланган ҳолда ишлаб чиққан дарс ишланмаси текширилади;\n4-тур - Намунавий дарс. Иштирокчи нотаниш мавзуда 45 дақиқа давомида дарс ўтади.\n“Йилнинг энг яхши фани ўқитувчиси” кўрик-танловининг Республика босқичи ғолиблари:\nБиология фанидан – Санобар Атаджанова, Хоразм вилояти Урганч шаҳри 1-мактаб ўқитувчиси;\nМусиқа маданияти фанидан – Феруза Ахмадеева, Тошкент шаҳри Сергели тумани 284-мактаб ўқитувчиси;\nТарих фанидан – Ҳошимжон Эргашев, Наманган вилояти Чортоқ туманидаги 53-мактаб ўқитувчиси;\nФизика фанидан – Меҳрибон Аминова, Хоразм вилояти, Хонқа туманидаги 48-ихтисослаштирилган давлат умумтаълим мактаби ўқитувчиси;\nТасвирий санъат фанидан – Гуласал Саидова, Андижон вилояти Андижон тумани 24-мактаб ўқитувчиси;\nМатематика фанидан – Тожигул Абдуллаева, Тошкент шаҳри, 307-ихтисослашган давлат умумтаълим мактаби ўқитувчиси;\nФранцуз тили фанидан - Шодиёр Нишонбоев, Бухоро вилояти Ғиждувон туманидаги 62-ихтисослаштирилган мактаб-интернат ўқитувчиси;\nГеография фанидан – Равшан Абдуллаев, Жиззах вилояти Янгиобод тумани 3-мактаб ўқитувчиси;\nИнформатика фанидан – Хуршид Мирзоев, Сурхондарё вилояти, Узун туманидаги 2-мактаб ўқитувчиси;\nКимё фанидан – Дина Хаджакова, Тошкент шаҳри Ҳамза туманидаги 307-сонли ихтисослашган Давлат умумтаълим мактаби ўқитувчиси;\nИнглиз тили фанидан – Дурдона Мамадалиева, Наманган вилояти Норин туманидаги 14-ихтисослаштирилган давлат умумтаълим мактаби ўқитувчиси;\nМиллий истиқлол ғояси ва маънавият фанидан – Муножатхон Юлдашева, Наманган вилояти, Наманган шаҳри 35-мактаб ўқитувчиси;\nНемис тили фанидан - Садоқат Алламова, Бухоро вилояти Шофиркон туманидаги 28-мактаб ўқитувиси;\n“Она тили ва адабиёти” фанидан – Дилбар Ҳайитова, Бухоро туманидаги 53 мактаб-интернат ўқитувчиси;\nЖисмоний тарбия фанидан – Гулжаҳон Холмуратова, Қорақалпоғистон Республикаси Нукус шаҳри 22-мактаб ўқитувчиси;\nРус тили ва адабиёти фанидан - Феруза Аҳмедова, Сирдарё вилояти Гулистон шаҳридаги хорижий тилларга ихтисослаштирилган мактаб-интернат ўқитувчиси;\nБошланғич таълим фанидан – Кази Нателла, Тошкент шаҳри Сергели тумани 300-мактаб ўқитувчиси;\nДавлат ва ҳуқуқ асослари фанидан – Муҳайё Аҳмедова, Тошкент шаҳри Сергели туманидаги 303-мактаб ўқитувчиси;\nИқтисодий билим асослари фанидан – Ғайрат Нарзуллаев, Бухоро вилояти Шофиркон туманидаги 35-мактаб ўқитувчиси.\n1. /8 йилнинг энг яхши АЛ.doc\n1. /4 Йилнинг энг яхши кх ч?итувчи.doc


The Telegraph: "Челси" Моуриньони Гвардиолага алмаштирмоқчи\n16:33 / 26.10.2015\nГерманиянинг «Бавария» клуби бош мураббийи Хосеп Гвардиола Лондоннинг «Челси» жамоаси бош мураббийи Жозе Моуриньо истеъфога чиққан тақдирда унинг ўрнини эгаллаши мумкин. Бу ҳақда The Telegraph нашри хабар тарқатди.\nМанбанинг ёзишича, мустақил фаолият кўрсатувчи ўртакашлар «Челси»нинг Гвардиолага қизиқишини ҳисобга олиб у билан бу борада музокаралар олиб боришга ҳаракат қилмоқда. Моуриньо истеъфога чиқарилган тақдирда музокаралар ташкил этилади.\nҚайд қилинишича, «Челси» президенти Роман Абрамович мустақил ўртакашларга ҳеч қандай кўрсатма бермаган. Ҳозирча лондонликлар раҳбарияти Моуриньонинг жамоадаги инқирозни бартараф этишига ишонмоқда.\nМаълумот учун, Абрамович 2013 йилда Гвардиолани жамоага олиб келишга ҳаракат қилган, бироқ испаниялик мутахассис ўшанда «Бавария»нинг 2016 йил ёзида ниҳоясига етадиган шартномасини маъқул кўрганди.\nЭслатиб ўтамиз, олдинроқ Гвардиола АПЛда ишлашни хоҳлаётгани ва бу Лондон жамоаси бўлиши кераклиги ҳақида хабарлар тарқалганди.


Ўзбекистонда коронавирус: 29 октябрь асосий хабарлари - 29.10.2020, Sputnik Ўзбекистон\nСутка давомида 192 кишида коронавирус аниқланди, Ўзбекистонда коронавирус инфекцияси қайд этилганлар сони 66 392 нафарни ташкил қилмоқда. 29.10.2020, Sputnik Ўзбекистон\n18:26 29.10.2020 (янгиланди: 18:58 29.10.2020)\n© Sputnik / Алексей Майшев / Фотобанкка ўтишВременный госпиталь COVID-19 на ВДНХ\nТОШКЕНТ, 29 окт — Sputnik. Sputnik Ўзбекистон республикадаги эпидемиологик вазият тўғрисида асосий хабарларни тўплади.\n29 Октябр 2020, 14:04\nБир сутка давомида 192 кишида коронавирус аниқланди, Ўзбекистонда коронавирус инфекцияси қайд этилганлар сони 66 392 нафарни ташкил қилмоқда.\nЯнги касалланиш ҳолатларининг: 72 нафари Тошкент шаҳрида, 7 нафари Тошкент вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nБугуннинг ўзида 135 нафар бемор тузалди. Республика бўйлаб жами соғайганлар сони 63 581 нафарга етди. Соғайиш кўрсаткичи 96 фоиз.\nАйни пайтда 2 250 нафар беморга белгиланган стандартлар бўйича даво чоралари кўрилмоқда.\nЎзбекистонда жами 561 киши пандемия қурбони бўлди.\nАбхазиядан қайтган фуқаролар\n28 октябрь куни Абхазияда қолиб кетган Ўзбекистон фуқароларининг 299 кишидан иборат иккинчи гуруҳи Сочи шаҳридан ватанга қайтарилди.\nДин ишлари бўйича қўмита ва Ўзбекистон мусулмонлари идораси интернет сайтлари ва ижтимоий тармоқларда 1 ноябрь кунидан эътиборан, хорижий зиёратчиларга умра қилиши учун рухсат берилгани мазмунида тарқалган хабарга ойдинлик киритди.\nЭндиликда, Саудия Арабистони Подшоҳлиги Ҳаж ва умра вазирлиги ўзининг расмий интернет нашрлари орқали тақдим этган маълумотларга кўра, Умра зиёрати тўрт босқичда, Саудия Арабистони Подшоҳлиги Соғлиқни сақлаш вазирлиги таклиф ва тавсиялари асосида қайта ташкил этилмоқда.\n29 Октябр 2020, 11:35\nБугунга қадар умра тадбирлари 2 та босқичда қайта йўлга қўйилди. Шу йилнинг 4 октябрдан биринчи ва 18 октябрдан иккинчи босқичлар бошланди. Ҳозирга келиб кунлик зиёратчилар сони 15 мингтани ташкил этмоқда.\nЭнди "COVID-19" бўйича тест натижаларини Телеграм-бот орқали олиш мумкин.\n"COVID-19" учун ПЗР тести натижаларини тезда олинишини таъминлаш мақсадида @coronavirustest_testingbot махсус Телеграм-бот яратилди.\nДунё бўйлаб инфекцияни юқтириб олган кишиларнинг сони 44,8 миллиондан ошди, 1,2 миллион ортиқ киши вафот этди, 32,7 миллион киши тузалди. Энг кўп ҳолатлар АҚШда (9,1 млн), Ҳиндистонда (8,0 млн), Бразилияда (5,5 млн).


Халқимиз бошига тушган синовни фақат бирлашиб енгамиз | O'zLiDeP\nПрезидентимиз раислигида коронавирус инфекцияси тарқалишига қарши кураршишни кучайтириш масалаларига бағишлаб ўтказилган видеоселектор йиғилишида ўртага ташланган масалаларни олдимизга қўйилган вазифалар ижроси, деб қабул қилдим. Нега деганда, бугун бутун дунё, инсоният бошидан кечираётган оғир ва синовли кунлар биздан омон ўтиш, жипслашиб, бир куч бўлиб унга қарши курашишни талаб қилаётир. Шу боис, елкадош халқимиз янада бирлашди, илк кунданоқ давлатимиз раҳбари ташаббуси билан унга қарши курашишда энг таъсирчан чоралар кўрила бошланди.\nМамлакатимизда барча тиббиёт муассасалари кучайтирилган иш режимига ўтказилгани, 11 та тиббиёт муассасаси, 91 та сиҳатгоҳ, оромгоҳ ва ётоқхоналар карантинга ихтисослаштирилгани айни вазият саломатлигимиз, хавфсизлигимизга бефарқ бўлмасликни кўрсатади.\nДавлатимиз раҳбари ушбу пандемияга қарши курашишни “ўзига хос жанг майдони”га қиёслаганлари бежиз эмас. Бу майдонда чинакам фидойилар, марду майдон шифокорлар илк зарбани қабул қилишга мажбур бўлмоқда. Ўз ҳаётларини хатарга қўйиб, беморлар ҳаётини сақлаб қолиш учун кеча-кундуз жасорат кўрсатаётган тиббиёт ходимлари ҳар қанча эътироф, эътиборга муносиб. Шу ўринда Президентимизнинг уларнинг фуқароларнинг соғлиги ва ҳаётини муҳофаза қилишга қўшаётган улкан ҳиссаларини ва фидокорона меҳнатларини алоҳида эътироф этганлари барчани бирдек мамнун қилди. Хусусан, коронавирус инфекцияси тарқалишига қарши курашиш ишларига жалб этилган тиббиёт, санитар-эпидемиологик ва бошқа ходимларни қўшимча ижтимоий ҳамда моддий қўллаб-қувватлаш мақсадида қабул қилган қарори бу йўналишда улар учун чинакам рағбат бўлди.\nБугун барчамиз шифокорларнинг ўз касбига садоқати, халқимиз, ота-оналаримиз, фарзандларимиз соғлиги йўлида тунни тун, кунни кун демай қилаётган меҳнатларига тасанно айтишимиз зарур. Очиғини тан олайлик, сиз билан биз ўз уйимизда бехавотир дастурхон атрофида оила аъзоларимиз билан жам бўлиб ўтирганимизда тиббиёт ходимлари инфекция тарқалишини олдини олиш мақсадида, сизу бизнинг саломатлигимизни муҳофаза қилиш учун пандемиядан азият чекаётган беморлар, карантинга олинганлар ёнида! Аслида уларнинг саъй-ҳаракатлари билан сизу биз хотиржаммиз!\nБундай шарафли касб эгаларига ҳурмат кўрсатмай, ғамхўрдик қилмай бўладими? Шундай экан, бугунги синовли даврда Президентимиз йўлидан бориб шифокорларга сўзимиз, эътиборимиз, эътирофимиз билан далда, куч бўлайлик. Зеро, бу синовни фақат бирлашиб енгиш мумкин.


Энг яхши компьютер ишлаб чиқарувчилар рейтингги - Terabayt.Uz\nЭнг яхши компьютер ишлаб чиқарувчилар рейтингги\nstatista.com ресурсининг маълум қилишича, 2017 йилда жаҳон миқёсида 262.5 миллион дона компьютер сотилган. Сўнгги олти йилда компьютер савдоси кескин пасайишда давом этмоқда.\nКуни кеча жаҳоннинг энг яхши компьютерларини ишлаб чиқарувчи брендлар рейтингги эълон қилинди. Унда Apple компанияси компьютер ишлаб чиқаришда жаҳоннинг биринчи рақамли бренди деб эътироф этилди. Унинг компьютерлари 665 балл ва ишончлилик бўйича энг юқори, яъни «А+» даражасига муносиб топилди. Бунда Rescuecom компьютер таъмирлаш компанияси усталарининг фикр-мулоҳазаларига таянилган. Унга кўра Mac компьютерлари фойдаланувчилари усталарга энг кам мурожаат қилар эканлар.\nRescuecom компанияси шакллантирган рейтингда ўнга яқин турли брендларнинг компьютерлари яқиндан ўрганилган.\nИккинчи ўрин 270 балл билан Samsung Electronics лэптопларига насиб қилган. Гарчи, кореялик компания Apple аппаратларига қараганда 2 баробар камроқ балл тўплаган бўлса ҳам, унинг компьютерлари ишончлилик бўйича «А-» даражасига лойиқ деб топилган.\nLenovo ҳамда Microsoft компьютерлар бозорида ишончли ҳаракат қилмоқдалар ва рейтингда 3- ҳамда 4-ўринларни эгаллашган. Rescuecom мутахассисларига кўра, бу компаниялар ҳам анча сифатли компьютерлар ишлаб чиқармоқдалар. Мисол учун, Lenovo'нинг ThinkPad 13 ёки Microsoft'нинг Surface Book 2 девайслари яхши сотилмоқда.\nMac компьютерларини ўрганган усталар Apple компьютерлари юқори стандартга эга сифатли девайслар эканини эътироф этишди. Шунинг эвазига бўлса керак компания йилдан-йилга кўп Mac сотишга муваффақ бўлмоқда.\nМисол учун, Apple 2017 йилнинг октябр ва декабр ойлари мобайнида 5.1 миллион дона Mac компьютерларини савдога чиқарган.\n#компьютер #яхши ноутбук


ИСТИҚЛОЛ – БОБОЛАРИМИЗ ОРЗУСИ — Zamaxshariy.uz\nИСТИҚЛОЛ – БОБОЛАРИМИЗ ОРЗУСИ\n28 сентября, 2017 admin Без рубрики\nАллоҳ Таолога беадад шукрлар бўлсинким, мана 26 йилдирки тинчлик-осойишталик, мустақиллик неъматида яшаб келмоқдамиз. Бу кунларни кўриш орзусида бир неча авлод вакиллари умид ва ҳасратда дунёдан ўтиб кетишди.\nИстиқлол неъмати туфайли бугун инсоний қадриятларимизнинг асосини ташкил этган Ислом дини таълимотларидан элимиз яна баҳраманд бўла бошлади. Минглаб масжидлар очилиб, мўмин-мусулмонлар ихтиёрига топширилди, ўнлаб диний таълим муассасалари барпо қилиниб, у ерда ёшлар диний ва дунёвий фанлардан таҳсил олмоқдалар. Ўнлаб зиёратгоҳлар таъмирланиб, диний идора ихтиёрига топширилди. Ҳар йили ҳукуматимизнинг кўмаги билан минглаб ватандошларимиз муборак ҳаж ва умра зиёратига бориб келмоқдалар.\nМустақиллик йилларида диний бағрикенглик, миллатлараро тотувликни таъминлашда олиб борилган изчил тадбирлар натижасида алҳамдулиллоҳ, бугун юртимизда 130 дан ортиқ миллат вакиллари, 16 та диний конфеция, 2200 дан ортиқ диний ташкилотларнинг диний бағрикенглик асосларига риоя қилган ҳолда ўзаро тинч-тотувликда умргузаронлик қилаётгани сўзларимизнинг яққол далилидир.\nШубҳасиз, Аллоҳ таоло ўзи назар солиб турган бу жаннатмакон диёримиз бугун дунёдаги энг тинч ва обод юртлардан бири бўлиб турибди. Бундай улуғ неъматнинг қадрига етиш, ватаннинг корига яраш, шу масканда яшаётган ҳар биримизнинг бурчимиздир, азизлар. Зеро, биз ўз фарзандларимизга ҳамма нарсанинг энг афзалини, яхшисини илинамиз. Унутмайликки, барча ютуқлар ва яхшиликлар тинчлик, осудалик бўлсагина қўлга киритилади. Тинчлик қарор топган юртда хотиржамлик ҳукм суради, оқибатда, жамиятда ҳар томонлама юксалиш ва ривожланиш рўй беради.\nШунинг учун барчамиз она Ватанимиздаги тинч, осойишта ва фаровон ҳаётнинг қадрига етиб, шу фаровон, осуда ҳаётни янада мустаҳкамлаш учун ўз ҳиссамизни қўшиб, эл-юрт тақдири, келажаги учун қайғуриб умргузаронлик қилайлик.\nЯнгиариқ тумани Шайх Жалолиддин Румий\nPrevious Post: ЁШЛАРНИ ИЛМГА ЙЎНАЛТИРИШ – ДИНИМИЗ ТАЛАБИ


Расулуллоҳ саллаллоҳу алайҳи ва салламнинг асҳоблари пайғамбарлардан кейин ер юзида қадам босган энг улуғ зотлардир. Улар муқаддас динимизга амал қилиб тарқатувчи, уни қўллаб-қувватловчи ёрдамчилар эдилар. (Аллоҳ таоло улардан рози бўлсин).\nҚалбида иймони, Расулуллоҳ саллаллоҳу алайҳи ва салламга муҳаббати бор кишилар албатта саҳобаи киромларни яхши кўради, уларга муҳаббат қилади.\nСаҳобаи киромларнинг Расулуллоҳ саллаллоҳу алайҳи ва салламга қанчалар вафодор, нақадар садоқатли эканини, ўзлари, фарзандлари ҳатто ота-оналаридан устун қўйганини биргина Ул Зотнинг бир оғиз сўзларига “ота-онам сизга фидо бўлсин”, “жоним сизга фидо бўлсин” деб муҳаббат ва латофат ила жавоб берганликлари кўрсатиб беради.\nУламоларимиздан бири Аллоҳ таоло ўз каломи шарифида нозил қилган\n…اللَّهُ أَعْلَمُ حَيْثُ يَجْعَلُ رِسَالَتَهُ…\n“…Аллоҳ пайғамбарликни қаерга қўйиш (раво кўриш)ни яхши билувчидир…” (Анъом сураси 124-оят) ояти борасида шундай дейди:\n“Аллоҳ таоло саҳобаи киромларни шу қадар улуғ бир фазл, буюк шараф эгаси қилганки, бу фазлу шарафга ҳеч бир кимса ета олмайди. Чунки, Аллоҳ таоло Ўз динини Пайғамбаримиз Муҳаммад саллаллоҳу алайҳи ва саллам ила мукаммал бўлиши ва қиёматгача давом этишини ирода қилган. Ана шу инсонларнинг энг яхшиси, кўнгилларнинг энг маҳбуби бўлган Зотга эса саҳобаи киромларни дўст, суҳбатдош, сафдош, ҳимоячи қилиб танлаб олди. У Зотнинт меросхўри, шариатининг давомчилари ва тарқатувчилари қилиб сайлади. Бу – энг олий фазл, мана шу Бани Исроил пайғамбарлари орзу қилган шарафдир”.\nХазраж қабиласининг раиси Саъд ибн Муоз (разияллоҳу анҳу)нинг таклифи билан бутун хазражликлар мусулмон бўлишди. Улар орасида Муоз ибн Жабал (разияллоҳу анҳу) ҳам бор эди. Мўминлик тожини ўн саккиз ёшида кийган бу йигит Расулуллоҳ (саллаллоҳу алайҳи ва саллам)ни кўриш учун Мадинадан Маккага келди. Иккинчи Ақоба байъатида, кейинчалик эса барча юришларда иштирок этди.\nРасулуллоҳ (саллаллоҳу алайҳи ва саллам)нинг йўлчи юлдуз мисоли дўстларидан бири, ансорларнинг пешқадамларидан Муоз ибн Жабал ибн Амр ибн Авс эди. Куняси: Абу Абдурраҳмон. Расулуллоҳ (саллаллоҳу алайҳи ва саллам) Мадинага келганлари ҳамон у зот (алайҳиссалом)дан ажралмади. Қуръони каримдан сабоқ олди, ислом шариатини ўрганиб, ҳатто Расулуллоҳ (саллаллоҳу алайҳи ва саллам) замонларида Қуръони каримни тўлиқ ёд олган олти саҳобанинг бири бўлди. Бу ҳақда Расулуллоҳ (саллаллоҳу алайҳи ва саллам): “Қуръонни мазкур тўрт киши – Абдуллоҳ ибн Масъуд, Убай ибн Каъб, Муоз ибн Жабал ва Ҳузайфанинг мавлоси Солимдан ўрганинг”, дея марҳамат қилганлар (Аҳмад ибн Ҳанбал).\nАсҳоби киром орасида бу саҳобий келишган қад-қоматли одамгина эмас, балки юмшоқ феълли, ҳаёли ва жўмард киши сифатида ҳам танилганди. Пайғамбаримиз (алайҳиссалом) уни жуда яхши кўрар ва буни ўзига ҳам айтиб турардилар. Расулуллоҳ (саллаллоҳу алайҳи ва саллам): “Эй Муоз, Аллоҳга қасам, мен сени жуда яхши кўраман. Шунинг учун сен ҳар бир намоз сўнгида: “Ё Аллоҳ, зикринг, шукринг ва Сенга гўзал ибодат қилишимда менга кўмак бер”, деб дуо қилишни унутма”, деганлар.Уни муҳожирлардан Абдуллоҳ ибн Масъуд (разияллоҳу анҳу) билан биродар тутинтирганлар.\nМуоз ибн Жабал (разияллоҳу анҳу) ҳаёт кечиришда зуҳду тақвога катта аҳамият берарди. Кечалари намоз сўнгида: “Ё Аллоҳ, ҳозир кўзлар уйқуда, кўкда юлдузлар порлаб турибди. Сен эса доимо барҳаётсан ва ҳар лаҳза махлуқларингни кузатиб турасан... Раббим, менга дунё ва охиратда ҳидоят насиб эт! Шубҳасиз, Сен ваъдангга хилоф қилмайсан”, деб дуо қиларди (Ибн Асир).\nҲазрат Муоз (разияллоҳу анҳу) Ибн Аббос, Ибн Умар ва бошқалардан ривоят қилган ҳадислари 157 тани ташкил этади. Бу зот айни пайтда фақиҳ саҳобалардан бўлиб, Расулуллоҳ (саллаллоҳу алайҳи ва саллам) ҳаёт пайтларидаёқ фатво бера бошлаган эди. Пайғамбаримиз (алайҳиссалом) бу хусусда: “Умматим орасида ҳалол ва ҳаромни энг яхши биладиган киши Муоз ибн Жабалдир!” деганлар (“Тажриди сариҳ”).\nШунингдек, Расулуллоҳ (саллаллоҳу алайҳи ва саллам) Муоз ибн Жабални кишиларга исломни ўргатиш, Қуръондан таълим бериш ва ёд олдириш учун Яманга юборганлар. Жўнаб кетаётганида Пайғамбаримиз (алайҳиссалом) билан ўрталарида кечган мазкур суҳбатни ҳазрат Муоз (разияллоҳу анҳу) кейинчалик энг эзгу хотира сифатида сўзлаб берган: “Аллоҳнинг Расули ўшанда мендан сўрадилар: “Эй Муоз, (сендан бир масала сўралганда) нима билан ҳукм қиласан?” Мен: “Аллоҳнинг китоби билан”, дедим. “Агар ундан (жавобни) топа олмасанг-чи?” сўрадилар яна. “Расулуллоҳнинг суннатлари билан”, деб жавоб қилдим. “Ундан ҳам топа олмасанг-чи?” яна савол бердилар Расулуллоҳ (саллаллоҳу алайҳи ва саллам). “У ҳолда ўз раъйим билан ижтиҳод қиламан”, дедим. Шунда у зот (алайҳиссалом): “Пайғамбари рози бўлган нарсада муваффақиятли қилган Аллоҳга ҳамдлар бўлсин!” дедилар” (Ибн Саъд).\nЯманга жўнаб кетаётган Муоз ибн Жабал билан Расули акрам (саллаллоҳу алайҳи ва саллам) ушбу муборак сўзларни айтиб видолашдилар: “Эй Муоз, балки бу сўнгги учрашувимиз бўлар. Аллоҳ сенга ҳидоят насиб этсин, олдингдан ва ортингдан, ўнгингдан ва сўлингдан, остингдан ва устингдан келадиган ҳар турли бало-офатлардан сақласин. Сендан инсонлар ва жинларнинг ёмонликларини нари қилсин. Эй Муоз, балки масжидимни ва қабримни зиёрат қиларсан”. Бу сўзларни Муоз юрак-бағри ўртаниб эшитди ва қайғудан йиғлаб-йиғлаб, ҳасрат билан йўлга чиқди.\nРасулуллоҳ (саллаллоҳу алайҳи ва саллам)нинг айтганлари бўлди. Муоз ибн Жабал (разияллоҳу анҳу) Ямандан Абу Бакр (разияллоҳу анҳу)нинг мўминларга раҳбарлиги вақтида қайтди. Қолган умрини Шомда ўтказди ва Иорданияда тоун касалига чалиниб, жуда эрта – ўттиз саккиз ёшида вафот этди. Аллоҳ у зотдан рози бўлсин!\n5409 марта ўқилди\nДругие материалы в этой категории: « Расулуллоҳ соллаллоҳу алайҳи васалламнинг умр йўлдош сифатидаги фазилатлари\tНусайба бинти Каъб Ансорийя (Умму Уммора) »


Эврил Туроннинг Ўзбекистонга қайтиши – mulkdor.com\nDecember 27 2017, 04:12 Бирдамлик Халқ Демократик ҲаракатиЖамиятИнсон ҳуқуқлариСиёсатЎзбекистон\nЎзбекистон ҳеч биримизга сир эмаски, моддий ресурсларга ниҳоятда бой мамлакат. Шунинг баробарида дунёни лол қолдирувчи буюк тарихига, маданий, маърифий, маънавий ўзлигига оид бой меросига ҳам эга бетакрор макон. Техника тараққиётига юз тутган, бироқ борган сари ривожланиб бориш босқичларида бир мунча зиддиятли ва таҳликали аҳволга ҳам тушиб қолган очунда нафақат ўзини ва ҳатто дунёни ҳам ўзгартириб юбора олувчи имкониятларга, мақсад ва интилишларга, эзгу ғояларга қурби етадиган беқиёс маскан.\nАммо буларнинг барини ҳаракатга келтирадиган, ўзимизда мавжуд қудрат ва хазинани ишга тушириб юборадиган муҳим бир жараён борки, у ҳам бўлса, МИЛЛИЙ ВА МАЪНАВИЙ ЎЗЛИГИМИЗНИ АНГЛАШДИР!\nМиллионларнинг асрий орзуси ушалиб, Ўзбекистон мустақилликка эришгач, миллий ўзлигимиздан хабардор ва баҳраманд бўла бошладик. Тарихий ҳақиқатлар, қадриятларимиз, қанчадан – қанча инкор этилган ва топталган азиз авлиёларнинг қабрлари тикланиб, ҳурмат бажо келтирилиб, обод ва муқаддас масканларга айлантирилди. Мақбаралар бунёд этилди. Пойтахтимизнинг марказий сайлгоҳ кўчасида дунё тан олган буюк бобомиз соҳибқирон Амир Темурнинг пурвиқор ҳайкали қад ростлади. Юнусобод мавзесида яна бир эзгу амал амалга оширилди. Қатағон қурбонларининг руҳи покларига бағишлаб, Шаҳидлар Хотира Майдони барпо этилди.\nҲар сафар ушбу муқаддас маскан ёнидан ўтаётганимда, ёки шаҳид боболаримиз руҳини зиёрат этиб, музей экспонатлари билан танишаётганимда бугунги дориломон кунларда улар ҳам ёнимизда бўлишганларида мамлакатимиз яна нималарга эришган бўлар эди, дея ўйланиб қоламан.\n“Ҳам Шарқ, ҳам Ғарб бўлиб ривожланайлик”, дея Миллат ва Ватан равнақини асл мақсадларига айлантиришган фидойи ота – боболаримизнинг ёниб турган орзу иштиёқлари, интилиш ва курашлари беиз ва бесамар кетмаслиги керак деган, истак ва фикр мени чулғаб олади. Яна бир нарса, яна бир ўй ва қизиқиш: Ўзбек бадиий адабиётимиз-чи, қандай ютуқларга эришган бўлар эди, деб ҳам хаёл ва тасаввурларга толаман. Уларнинг баҳоси йўқ, бетакрор гўзал сатрлари қалбимда жонланар экан, адабиёт деган буюк саждагоҳнинг равнақи ҳақида ҳам ўйлаб кетаман.\nСоциалистик реализм методи асос қилиб олинган совет адабиёти давридаям дунё адабиёти билан бўйлаша оладиган поэзия ва проза жанрида эришган беқиёс ютуқларимизга қарамасдан, мустақиллик йилларининг ўтиш даври қийинчиликларида жуда кўп ижодкорлар адабиёт майдонини ташлаб кетишди. Қанчадан-қанча умидли ижодкорлар ижоддан воз кечиб, ўзларини бизнесга уриб кетишди ёки мансабга интилишди. Айримлари адабиёт ва ижод соғинчи билан яшашсада, моддий қийинчиликлар, турмуш ташвишлари билан овора бўлиб қолишди. Аммо ҳар қандай қийинчиликлардаям Сўзга, Қаламига содиқ ижодкорлар барибир ижод қилаверишди, ўз ижодий эътиқодларида собит қолишди. Ана шундай ижодкорлардан бири йигирманчи асрнинг саксонинчи йиларидаёқ асарлари эл орасида жуда ўқишли ва машҳур бўлиб кетган адиб Мамадали Маҳмудов эди.\nБугунги ва ҳатто кечаги ўзбек адиблари орасида миллий ўзлигимиз, миллий озодлигимизни ижодининг энг асосий мақсади ва мезони қилиб олган ёзувчи сифатида Мамадали Маҳмудовга, ижодий тахаллуси билан атайдиган бўлсак, Эврил Туронга тенг келадиган ёзувчи йўқ, десам муболаға бўлмайди.\nАдибнинг миллий озодлигимиз, қадим ва буюк турки халқлар тарихи, озодлиги ва бирлиги йўлидаги ғоялари ҳаёти ва ижодининг мазмун ва моҳиятига айланиб кетган. Эврил Турон ижодининг ўзига хослиги ҳам ана шунда. Аммо асарлари ёзувчини жуда кўп кўргуликларга дучор этганини бугун ҳаммамиз яхши биламиз. Энг афсусланарлиси, мустақилликка эришганимиздан сўнг ҳам мукофотланишларга муносиб адиб аксинча, умрининг кўпгина йилларини қийноқларга тўла қамоқхоналарда ўтказди. Асарлари ва номи ўзбек адабиёти ва матбуоти нашрларида таъқиқланди. Аммо куни кеча жуда узоқ йиллик узилишлардан сўнг Ўзбекистон матбуотида, марказий матбуотлардан ҳисобланмиш ЎзАда Эврил Турон, яъни, Мамадали Маҳмудовнинг номи ва сўзлари қайта жонланди.\n“Янги давр эшик очяпти” сарлавҳаси остидаги ёзувчи қаламига оид мақола Президент Шавкат Мирзиёевнинг Парламентга Мурожаатномасига муносабат тарзида ёзилган бўлиб, унда Мирзиёев сиёсати жуда умидли, ишончли ва асосли фикр ва мулоҳазалар билан қўллаб-қувватланган ва мустаҳкамланган.\nУзоқ йиллик таъқиб, таҳдид ва таъқиқлардан сўнг Эврил Турон номи ва сўзларининг ниҳоят ўзбек матбуотида қайта тикланиши, қайта пайдо бўлиши Ўзбекистонимизда ҳақиқатан ҳам Янги давр бошланаётганинг ёрқин исботи сифатидаги муҳим воқеа бўлди десак, муболаға бўлмайди.\nПрезидентимиз сиёсатининг амалдаги натижаси саналадиган ушбу кутилмаган янгиликка кўпчилик чет эл матбуоти органлари, журналистлар ҳам қизғин муносабат билдиришмоқда. Турли таъқиқларга учраб, муҳожирликда юрган аммо ватан ва юрт равнақи йўлидаги мақсад ва маслаклари ҳамоҳанг бўлган юртдошларимиз кўнглида ҳам умидлар уйғонди.\nКуни кеча Эврил Турон таваллуд айёмини адиб билан биргаликда нишонлаган, у ҳақда “Мулкдор” саҳифаларида мунтазам мақолалар берган ва ёзувчи асарларини ҳам эълон қилиб келаётган “Бирдамлик” ҲДҲ Етакчиси Баҳодир Хон Туркистонга ҳам ўзининг илғор ғоялари ва кенг имкониятлари билан Ўзбекистонга қайтишига рухсат берилса, мамлакатимиз тараққиёти учун айни муҳим бўлган яна бир янгилик бўлган бўлар эди.\nЧунки, Ўзбекистон Раҳбарининг Президентликка сайланган дастлабки кунлариданоқ кўп бора таъкидлаган, мамлакат тараққиёти учун чет элдан инвестиция жалб этиш ҳақидаги ва Парламентга Мурожаатномасида ушбу сиёсатига алоҳида таклиф ва талаблар юклагани бу борада кенг билим ва имкониятларга эга Баҳодир Хон Туркистоннинг Ўзбекистонга қайтишига рухсат этилишининг нақадар ижобийлигига асос бўла олади, деб умид қиламиз.\nМақсади, асосан, жонажон Ўзбекистонимизнинг ҳар томонлама юксалиши, равнақи ва тараққиёти бўлган ҳар қандай виждонли, мард ва олийжаноб Ўзбекистонликларнинг мамлакатда бошланган муҳим сиёсий ва иқтисодий ислоҳотларда фаол қатнашишларига бурчлидирлар, аслида. Бунга Хитой, Корея, Япония тажрибалари ҳам мисол бўла олади.\nЁзувчи Эврил Турон асарларида ва сўзларида доим таъкидлаганларидек, туркилар бирлиги, ўзаро аҳиллиги ва мисли кўрилмаган даражадаги тараққиётларга эришишимиз учун ҳам ҳаммамиз ва ҳар биримиз буюк ва улуғ мақсад йўлида бир ёқадан бош чиқариб ишлашимиз керак.\nЗеро, “Янги давр эшик очяпти”. Орзулар ушаладиган давр бошланган!..\nШовруқ рўзимуродни ким ўлдирди? эрк ёви\n(давоми) Туроннинг Самарқанд каби энг эски кентларидан бири-Жиззахдир. Жуда узун замонларда Бахмал (Сангзор) уни иккига бўлиб оққан. Ҳар ёнга оқ учқунлар сачратороқ бўлиб ...\nАдабиётJanuary 16 2018, 07:01


Саратон хасталигига вакцина жорий этилди – HURRIYAT\nСаратон хасталигига вакцина жорий этилди\n1 yil oldin Behzod 96\nСир эмаски, сўнгги йилларда аёллар ўртасида саратон хасталиги кўпайиб бормоқда. Айниқса, бачадон бўйни саратони кўп учраётгани айтилмоқда. Статистик маълумотларга кўра, биргина 2018 йилда дунё миқёсида бачадон бўйни саратони билан қарийб 570 000 аёлнинг касалланиш ҳолати қайд этилган. Ҳар йили шу касалликдан 311 000 нафардан ортиқ аёл вафот этаркан. Аммо касалликнинг олдини олишда синалган ва самарали усуллардан бири — одам папиллома вируси (ОПВ)га қарши эмлашдир.\nХориж тажрибасидан келиб чиқиб, мамлакатимизда 9-14 ёшгача қизларнинг барчаси ушбу касалликка қарши эмланиши йўлга қўйилди. “Ёш қизларда вакцинанинг асорати қолмайдими?” — деган ҳақли савол туғилади. Ушбу масала юзасидан Республика Соғлиқни сақлаш вазирлиги ҳамда Жаҳон соғлиқни сақлаш ташкилоти ва ЮНИСЕФнинг мамлакатимиздаги ваколатхонаси ҳамкорлигида матбуот анжумани ташкил этилди.\nЎзбекистонда бачадон бўйни саратони тарқалиши кўкрак бези саратонидан ҳамда касалликдан ўлим кўрсаткичи бўйича туғиш ёшидаги аёллар орасида иккинчи ўринда туради. ЖССТ маълумотларига қараганда, ҳар йили юртимизда 1600 нафардан зиёд аёл бачадон бўйни саратони касаллигига чалинмоқда.\n— Юртимизда шу вақтга қадар 12 турдаги касалликка қарши эмлаш ишлари олиб бориларди. Эндиликда одам папиллома вирусига қарши вакцина жорий этилди, — дейди Вирусология илмий-амалий тиббиёт маркази директори, тиббиёт фанлари доктори Эркин Мусабоев. — Мамлакатимизда ҳар бир вакцинани жорий қилишдан олдин уни ҳар томонлама чуқур таҳлил қилиб, синов ўтказилиб, кўзланган ижобий натижа олингандагина амалиётга жорий этилади. Бу гал ҳам Соғлиқни сақлаш вазирлиги қошида махсус техник экспертлар гуруҳининг дунё тажрибасига таянган ҳолда ўтказган тажрибалари ижобий натижасини намоён этди.\nОдам папиллома вирусига қарши вакцинанинг нархи анча қимматлиги сабаб аксарият давлатларда у пуллик асосда ўтказилади. Мамлакатимизда эса, ўсмир қизлар давлат ҳисобидан бепул эмланиши айтилди.\nТадбирда қайд этилганидек, ЖССТ одам папилломаси вирусига қарши вакцинани барча иммунизация дастурларига киритишни тафсия этган. Бугунги кунда жаҳоннинг 96 давлати уни ўз миллий эмлаш календарига киритган. Улар орасида Буюк Британия, Дания, Швеция, Финландия каби қатор Европа давлатлари, АҚШ, Канада, Австралия ва Лотин Америкаси мамлакатлари ҳам бор.\nЎтказилган халқаро илмий тадқиқотларда шу аниқ бўлдики, юқорида қайд этилганидек, мазкур вакцина нафақат саратондан ҳимоялаш, балки репродуктив аъзолар саломатлигини ҳам яхшилайди.\n— 2010 йилда мамлакатимизда 8 минг нафар 9-15 ёшли қизларга вакцина қўлланилган эди. Ўтган даврда бу қизларда ҳеч қандай салбий ўзгаришлар кузатилмади, — дейди тиббиёт фанлари номзоди, профессор Дилбар Маҳмудова. — Бугунги кунда миллат генофондини яхшилаш, аёллар ва қизлар саломатлигини муҳофаза қилиш мақсадида қатор халқаро ташкилотлар ҳамкорлигида ушбу вакцина олиб келинмоқда. Илмий изланишлар натижасига кўра, айнан 9-14 ёшдаги қизлар организмида мукаммал равишда иммунитет ишлаб чиқаради. Боиси, улар ҳали турмушга чиқмаган ва вирусни юқтириш иммунитетига эга бўлмайди. Шу сабабли ҳам айни шу пайтда эмлаш бошқа ёшдагиларга нисбатан самарали бўлади.\n— Папиллома вирусли касаллик бўлиб, унинг 200 дан ортиқ тури мавжуд. Айрим кўринишлари онкологик хасталикларни келтириб чиқаради. — дейди Эркин Мусабоев. — Хусусан, аёллардаги бачадон бўйни саратони ривожланишида айнан папиллома вируси етакчилик қилади. Вируснинг ўнга яқин тури жинсий аъзоларни зарарлайди. Унинг онкоген хавфи юқори бўлган – 6, 11, 16, 18 турлари эса саратонни пайдо қилиши мумкин.\nЭмлаш жараёни Жаҳон соғлиқни сақлаш ташкилоти, ЮНИСЕФ ва Ўзбекистон Республикаси Соғлиқни сақлаш вазирлигининг қатъи назоратида олиб борилади. Албатта, бу жараён барча тиббий кўрсатмаларга риоя этилган ҳолда, ўз вақтида ва тўғри амалга оширилса, ҳеч қандай асорат бўлмайди. Аксинча, ОПВга қарши эмлаш орқали фарзандларимизни бачадон бўйни саратони деб аталмиш оғир дарддан ҳимоя этишга, келажакда уларнинг соғлом ва бахтли ҳаёт кечиришига эришилади.\nШундай бўлиши рост бўлсин!\nPrevious Янгича усул ва натижалар\nNext ИИВ: Фуқароликнинг ҳам ўзига яраша шартлари бор\n2 kun oldin Behzod 68


Боланинг илк қадамлари: қачон ва қандай ёрдам зарур? – КУН УЗ\nГлавная / Жамият / Боланинг илк қадамлари: қачон ва қандай ёрдам зарур?\nAnonymous 13.10.2019\tЖамият Comments Off on Боланинг илк қадамлари: қачон ва қандай ёрдам зарур? 14 Показы\nБир ярим ёш — кеч дегани эмас. Сабр қилинг.\nБола қачон юриши керак?\nСтатистикага кўра одатда болалар илк қадамини 12 ойлигида қўяди. Бу ерда аҳамият қаратиш керак бўлган сўз — статистикада. Сизнинг ягонангиз эса бошқа даврда юриш ҳуқуқига (педиатр ва физиологлар томонидан тасдиқланган) тўлиқ эгадир.\nБу ҳолатда меъёр чегараси бир мунча кенг шаклланган — 8 ойдан бошлаб 1 ярим йилгача.\nКўплаб ота-оналар фарзандлари бошқаларга нисбатан эрта қадам ташлаганидан фахрланишади. Буни худди болаларининг ўсишидан далолат беряпти деб ўйлашади. Аммо бу шунчаки ота-оналар иззатталаблигини овунтириш учун ўйлаб топилган важ холос.\nБоланинг илк қадамлари ва унинг ўсиши, жисмоний ёки ақлий имкониятлари билан боғлиқлигини худди унинг бурни шакли ёки соч ранги билан алоқа каби изоҳлаш мумкин. Яъни бундай боғлиқлик йўқ. Кимдир малла, кимнингдир кўзлари яшил, кимдир эса 8 ойда мустақил юриб кетади.\nБироқ биринчи қадамлар кечикканда огоҳ бўлиш кераклигига оид аниқ вазиятлар ҳам бор.\nҚачон хавотирланишни бошлаш керак?\nБиринчидан, соғлом бола нима бўлганда ҳам 20 ойликкача илк мустақил қадамни қўйиши керак. Бу давргача болалар етарлича кучга тўлишади ва қадам ташлаш уларда алоҳида қийинчиликлар туғдирмайди. Агар бола юришни рад этаётган ёки буни фақат бошқаларнинг ёрдами билан бажараётган бўлса, уни педиатр кўригига олиб бориш шарт. Бошқа тор йўналишдаги мутахассисларнинг қўшимча назоратидан ўтиш эҳтимоли ҳам бўлиши мумкин, масалан, ортопед ёки невропатолог.\nИккинчидан, умумий ҳолат аҳамиятли. Гап шундаки, агар бола юрмаса, аммо унинг таянч-ҳаракат функциялари аниқ ривожланаётган бўлса: бемалол ағдарилади, ўтиради, ўйинчоқларга таяна олади, эмаклайди, ётоқ деворига туришга ёки диванга чиқишга ҳаракат қилади, қўлидан ушлаб турилган ҳолатда ғайрат билан сакрайди — бу бир масала. Унинг ҳаракат фаоллиги сизга юқоридаги каби етарли даражада кўринмаса, бошқа масала. Бу ҳам шифокор билан қўшимча маслаҳатлашиб олиш учун жиддий сабабдир.\nАгар ушбу ҳолатлардан ҳеч бири сизга ва сизнинг болангизга алоқадор бўлмаса, бироз тинчланинг. Бола албатта бунга тайёр бўлганини сезиши биланоқ юриб кетади.\nБола қачон юриши нималарга боғлиқ?\nБу худди лотереяга ўхшайди. Ҳатто болани туғилган онидан бошлаб кузатган ва оилавий анамнезини билганида ҳам, ҳеч қайси педиатр аниқ даврни олдиндан айтиб беролмайди. Аммо тахмин қилишимизга имкон берадиган баъзи қонуниятлар мавжуд.\nАгар ота ёки она ўз даврида эрта қадам ташлаб бошлаган бўлса, бола ҳам ушбу ўзига хос хусусиятни давом эттириши эҳтимоли бор. Ва шунинг акси. Агар, масалан, ота бир ярим ёшгача эмаклаб ҳаракатланган бўлса, унинг ўғли айнан шу тактикани такрорлаши мумкин.\nНисбатан дўмбоқ ва оғир болалар учун оёқда туриш ва мувозанатни ушлаш озғин ва мускуллари чиниққан тенгдошларига қараганда қийинчилик туғдиради.\nОёқда тик туриш ва илк қадамни таянмасдан босиш етарлича таҳликали тадбир. Баъзи болалар «ҳовузга бош билан» тамойилига биноан ҳаракатланадилар: улар диван ёки деворга таяниб турган қўлларини шунчаки бўш қўйишади ва номаълум томонга қадам босишади. Албатта, йиқилишади, бу баъзида оғриқ беради, аммо яна ҳаракат қилишади. Эҳтимол, хавфли хатти-ҳаракатларга мойиллик улардаги характернинг бир қисми бўлиб, кейинчалик ҳам сақланиб қолади.\nБошқа болалар, аксинча, эҳтиёткорлик билан ҳаракат қилишади — улар юришади, фақат аввалдан бу қийинчиликни енгиб ўтишга ишонч ҳосил қилиб олишади.\nМуддатидан авввал туғилган чақалоқлар қоидага кўра бир неча тенгдошларидан сўнг юришни бошлашади.\nБола биринчи қадамини ташлашига ва ишонч билан юришни бошлашига қандай кўмак бериш мумкин?\nБолани аниқ бир муддатда юришга мажбурлашнинг иложи йўқ. Юриш осон кўрингани билан жуда мушкул ва қувват сарфловчи жараён: бир оёқда бутун мувозанатни ушлаб турган вақтда иккинчиси қадам ташлаши керак. Бола организми бу босқич учун етилган бўлиши керак. Аммо сиз ҳам ёрдамлашишингиз мумкин. Тўғри, биринчи қадамдан анча олдин бошлашингиз керак.\n2 ойликда нима қилиш керак?\nТахминан шу даврда чақалоқлар биринчи марта ағдарилишни синаб кўрадилар. Сиз ушбу ҳаракатни рағбатлантиринг. Болангизни тез-тез ёрқин ўйинчоқлар билан ўралган хавфсиз юмшоқ ўринга ётқизинг — уларга қараш ва ушлаб кўришга иштиёқ пайдо бўлсин.\nБолангиз кўпроқ вақтини юзтубан ҳолатда ўтказишига эътибор қаратинг. Бошни кўтариш ва атрофга қарашга уринишлар қадам ташлаш вақтида мувозанатга кўмаклашувчи муҳим бўлган умуртқа ва бўйин мушакларини мустаҳкамлайди.\n4-6 ойликда нима қилиш керак?\nБола ўтиришни ва эҳтимол, эмаклашни ўрганадиган давр. Болангиз дунёни кашф этиши учун жой ҳозирланг: бола кўп вақтини бешикда ёки манежда эмас, полда ўтказишига имкон беринг — бир неча ёпинчиқларни ёйиб, ўйинчоқларни ётқизинг. Нарсаларни олишга ҳаракат қилиш кичик мускуллар учун ажойиб машқдир.\n6-8 ойликда нима қилиш керак?\nБола аллақачон ишонч билан ўтирмоқда ёки эмакламоқда. Унга динамикага оид топшириқлар беринг: масалан, ёрқин рангли шарни ушлаб олиш учун ер юзасида думалатинг. Бу каби тўп ови вестибуляр аппарат ва координацияни машқ қилдиради.\nХудди шу мақсадга йўналтирилган яна бир машқ кўриниши: болани ўзингизга тескари ўтиргизиб, мулойимлик билан тебратинг.\n8 ойликда нима қилиш керак?\nБола кучга ва қизиқувчанликка тўлиб бориши билан оддий ер юзадан ажралишга мойиллиги ортади. Масалан, диванда ётган ўйинчоққа интилади, ота ёки онасининг этагига ёпишади.\nУшбу ҳаракатларни рағбатлантиринг. Севимли айиқчаларни атайин кўринадиган жойларга қўйинг. Бола ўтирганда худди уни чақиргандай бўй баландлигида қўлингизни чўзинг, ўзингиз эгилмасангиз у сизга интилади.\nБола туришга тайёрлигини сезишингиз билан унга ёрдам беринг. Сўнгра ерга эҳтиёткорлик билан қайта ўтириш учун тиззаларни қандай букиш кераклигини кўрсатинг.\nБу даврда фақат оёқда туриб ўйнаш мумкин бўлган мустаҳкам ўйин майдончасини сотиб олиш мақсадга мувофиқдир. Бу болалар кўп вақтини тик туриб ўтказишига туртки бўлади.\n9-10 ойликда нима қилиш керак?\nБолага таянмасдан туришни ўргатинг. Ҳеч бўлмаганда бир-икки сония. Бунинг учун у бирор нарсани ушлаб турган вақтда янги ёки севимли ўйинчоғини ушлашни таклиф қилинг. Бу уни қўли билан таяниб турган жойидан ажралишга мажбур қилади.\nБир нечта тадрижий машқлар: болага оёғида туришга ёрдам беринг, кейин эса қўлига таянч сифатида пластмасса таёқча беринг. Таёқчани у жойдан бу жойга қўзғатинг — бола унга томон ҳаракат қилишни бошлайди. Таёқча ўрнини коляска ҳам боса олади: сайр вақтида унинг бир четидан ушлаб, эҳтиёткорлик билан юришига имкон беринг.\nОғирликка чидамли ғилдиракли ўйинчоқлар ҳам юришни ўргатувчи яхши машқ қилиш аппарати бўла олади (ўйинчоқ майса қирққичлар, аравачалар): уларнинг ортидан итара туриб болалар қадамба-қадам юришни ўрганадилар.\n10 ойликда ва ундан сўнг нима қилиш керак?\nБу даврда кўплаб болалар аллақачон юриб кетишади. Аммо атроф олам уларни чўчитади. Болада «девор бўйлаб» ҳаракатланиш имкони борлигига эътибор қаратинг — яъни кўпи билан ҳар икки қадам орасида таянч нуқта бўлсин. Бу бехавотирлик ҳиссини беради.\nБолани очиқ оламга чиқишга мажбурлаш учун оддий гимнастика ҳалқасидан (обруч) фойдаланиш мумкин. Қўл билан суяниш имконини қолдирган ҳолда уни болага кийдиринг ва ҳалқани хона ўртасига тортинг. Бола четларидан ушлаган ҳолда унга эргашади.\nМутахассислар машҳур «ходунок»лардан воз кечишни тавсия қилишмоқда.\nБиринчидан, бу каби нарсалар боланинг юришга бўлган иштиёқини камайтиради: ҳақиқатан ҳам юриш нимага керак, ахир ушбу қулай бўлмачада жойини ўзгартиришни яхши биладику?\nИккинчидан, «ходунок»лар шунчаки хавфсиз эмас. Улар кўмагида болалар бир неча сония ичида улар учун тақиқланган жойларда пайдо бўлишади. Мисол учун, пастга йўналган зина олдида ёки устида қайноқ ичимлик турган стол атрофида. Катталар буни назоратда ушлашга доим ҳам вақт топа олмайдилар.\nФарзандингиз юришга ҳаракат қилаётганини англаганингиз заҳоти, тизза ва кафтларингиз билан туринг ва атрофга унинг кўз билан боқинг. Ўткир қирралар, розетка, анчадан бери тўғрилашни ният қилганингиз дастурхон плёнкаси четлари, текислаш тахтасидаги дазмол ва шунга ўхшаш нарсалар — барчаси зарарсизлантирилиши керак.\nПред. Пентагон ўз ҳарбийларини Суриядан олиб чиқмоқда, курдлар туркларга қарши Башад Асад билан иттифоқ тузмоқчи\nСледующая Евро-2020 саралаши. Германия камчиликда ўйнаб, йирик ҳисобда ютди, Уэльс ва Хорватия муроса йўлини танлашди\nБекобод, Янгийўл, Нурафшон шаҳарлари, Қибрай, Оққўрғон, Зангиота, Паркент, Тошкент, Юқори Чирчиқ, Янгийўл туманлари «қизил» ҳудудларга …\nМатёқуб Матчонов ўзбек киноарбоблари уюшмасига раҳбар бўлди


Huvaydo – сизнинг замонавий уйингиз!\nОилангиз билан кенг, шинам хонадонда ҳамда сокин масканда яшашни истайсизми? Унда Huvaydo турар жой мажмуасига ташриф буюринг. Мажмуадаги хонадонлар ва уларнинг кадастр ҳужжатлари ҳам тайёр. Харидорларга тайёр таъмирланган хонадонлар 18 ойлик муддатли тўлов ва хариднинг бошқа қулай шартлари билан таклиф этилади.\nКелаётган йилда янги хонадонга кўчиб ўтишни режалаштираётганлар учун Huvaydo турар жой мажмуаси маъқул келишига ишонамиз. Мажмуа тўлиқ қуриб битказилган, ундаги кўплаб хонадонлар аллақачон ўз эгасини топган. Сотувда фақат саноқли хонадонлар қолди. Мажмуа ўзининг кенг ҳовлиси, замонавий уй-жойлари билан алоҳида ажралиб туради.\nHuvaydo Tower мажмуанинг марказида жойлашган 7 қаватли уй бўлиб, у ташқи ва ички кўринишидан меҳмонхонага ўхшайди. Кўп қаватли уй ичкарисида сизни оддий йўлак ўрнига улкан айлана атриум қарши олади. Харидорларга 133 м² майдонга эга катта хонадонлар таклиф этилади. Кенг ва ноанъанавий лойиҳаланган хонадонларга панорама ойналар ўрнатилган. Барча хонадонлар сифатли таъмирланган.\nТурар жой мажмуаси барча ёшдаги истиқомат қилувчилар учун мўлжалланган. Мажмуа ҳовлисида болалар ва спорт майдончаси, фаввора, сайр йўлаклари мавжуд. Ҳудуд узлуксиз қўриқланади. Huvaydo турар жой мажмуаси пойтахтнинг сокин ва файзли масканларидан бирида жойлашган. Мажмуа катта кўчага яқин жойда, маҳалла ичида шовқиндан холи ҳудудда бунёд этилган. Унинг яқинида замонавий мактаб, болалар боғчаси, иккита катта масжид, озиқ-овқат, гуллар, ширинлик ва кийим дўконлари, қаҳвахона, ресторанлар ҳамда турли хизмат кўрсатиш масканлари жойлашган. «Беруний» метро бекатигача пиёда 10 дақиқалик йўл.\nШунингдек, ҳар бир харидорга ер ости автотураргоҳдан жой совға қилинади. Шошилинг, бизда хонадонлар оз қолди.\nБатафсил маълумотларни сиз қуйидаги телефон рақами ёки сотув офисига ташриф буюриб билиб олишингиз мумкин:\nТелефон: +99895 194-00-40


Жума, 23 Июль 2021\nЎзбекистондаги спорт иншоотларида оилавий секторлар ташкил этилади.\nБугун Ўзбекистон футбол Ассоциациясида Хитой Тайпейида бўлиб ўтган Осиё чемпионатида бронза медалларини қўлга киритган футзал бўйича Ўзбекистон миллий терма жамоаси ва Тайландда ўтган 18 ёшгача бўлган Заиф эшитувчилар ўртасидаги Жаҳон чемпионатида ғалаба қозонган футзалчиларни тақдирлаш маросими бўлиб ўтди.\nЎзбекистонлик истеъдодли боксчи Шаҳрам Ғиёсов профессионал фаолиятидаги илк жангини Нью-Йорк шаҳрида ўтказди.\n“Бунёдкор” — “Пахтакор” учрашувида Суперлига янги рекорди ўрнатилди\nСуперлиганинг 2-турида “Бунёдкор” – “Пахтакор” учрашуви бўлиб ўтди.\nУч нафар ўзбекистонлик курашчи дунё рейтингида ўз вазн тоифасида биринчи ўринга чиқиб олди\nХабарингиз бор, бундан бир неча кун олдин Қирғизистонда спорт курашлари бўйича Осиё чемпионати якунига етди.\nЎзбек спортининг жасоратли аёллари\nБугунги кунда спортчи хотин-қизларимизнинг жамият ҳаётида тутган ўрни беқиёс. Жаҳон ареналарида юртимиз байроғи баланд кўтарилишида, давлатимиз мадҳияси баралла янграшида уларнинг ҳам муносиб ҳиссаси бор. Ўзбекистонлик Олимпия ва Осиё ўйинлари ғолиблари, жаҳон ва қитъа чемпионлари деганда кўз олдимизда Светлана Бабанина, Эльвира Саади, Оксана Чусовитина, Лина Черязова, Ирода Тўлаганова, Саида Маҳмудова, Нозима Қаюмова ва бошқа кўплаб опа-сингилларимиз келади.\nЎзбек ёшларининг тарихий натижаси\n22 февраль — 5 март кунлари Бирлашган Араб Амирликларининг Дубай шаҳрида қиличбозлик бўйича кадетлар ва ўсмирлар ўртасида ўтказилган Осиё чемпионатида мамлакатимиз спортчилари муваффақиятли қатнашиб, бундай нуфузли мусобақада илк бор совриндор бўлишди.\nЎзбекистон эркин курашчилари Осиё чемпионатида учта олтин медални қўлга киритди\nЎзбекистон терма жамоаси Қирғизистонда бўлиб ўтган спорт курашлари бўйича Осиё чемпионатида 14 медаль соҳиби бўлди.\nРоналду Европанинг энг кучли дриблинг усталари сафига кира олмади\nПортугалиялик машҳур футболчи Криштиану Роналдунинг дриблинг маҳорати устидаги баҳслар ҳамон давом этаяпти. Бу борадаги қарама-қарши фикрлар ўтган йил сентябрь ойида “FIFA - 2018” компьютер ўйини яратувчилари “Реал” клубининг ушбу аъзосига финт қилиш бўйича жуда юқори кўрсаткич(100дан 92) бериб юборгандан сўнг яна авжига чиқди.\n“Colombia Heroicos” жамоасига қарши қайси боксчиларимиз рингга чиқади?\nХабарингиз бор, 27 февраль куни WSB сериясига кирувчи мусобақаларда иштирок этаётган “Uzbek Tigers” жамоаси Кубанинг “Cuba Domadores” жамоаси устидан 4:1 ҳисобидаги ғалабага эришди.\nРеванш олинди. “Uzbek Tigers” Тошкентда ишончли ғалабага эришди\nТошкентда Бутунжаҳон бокс серияси доирасида Ўзбекистоннинг “Uzbek Tigers” жамоаси Кубанинг “Cuba Domadores” жамоаси ўртасидаги жанглар бўлиб ўтди.\nСахифа 1, барчаси 64


OzodDayjest: Сурхондарёда заиф эшитувчиларнинг мурожаатларини 14 йилки эшитишмаяпти\nЎзбекистон Карлар жамияти Cурхондарё вилояти бўлими кўп йиллардан буён ўз биносига эга эмас (“Жамият”, 26 январь). Жамият бино ажратишни сўраб вилоят ва шаҳар ҳокимлигига 2004 йилда мурожаат қилган, аммо орадан 14 йил ўтса-да, мурожаат эътиборсиз қолдирилмоқда. Имконияти чекланганлар дардини эшитадиган, уларнинг бошини силайдиган мутасадди топилмаса-да, улар сабот ва матонат билан ҳаракат қилмоқдалар. “Вилоятда кар-соқовлар сони икки мингдан зиёд. Табиийки, уларнинг ҳаммасини қамраб ололмаймиз. Чунки биз учун офис ажратилмаган. Шу сабабли уйимнинг икки хонасидан иш жойи сифатида фойдаланаман”, дейди Карлар жамияти вилоят бўлими раиси Клара Мўминова. Карлар жамияти ўз биноси бўлиши, у ерда клуб ва тўгараклар очиш, заиф эшитувчиларга касбу ҳунар ўргатиш ва шу орқали мамлакат тараққиётига ҳисса қўшиш орзусида.\nЎзбекистондан сўнгги 5 йилда ажрашишлар сони 1,7 баробар ошган (“Ҳуррият”, 31 январь). 2010 йилда 17,8 минг ажрашиш қайд этилган бўлса, 2016 йилда бу кўрсаткич 29,6 мингга етган. 2017 йилда эса ФҲДЁ органларида 306 мингта никоҳ рўйхатга олинган бўлса, ажрашишлар 31,9 мингтани ташкил этган. Ажрашишларнинг олдини олиш мақсадида маҳаллаларда яраштириш комиссиялари ташкил этилган. Аммо, қайд этилишича, айрим маҳаллаларда комиссия номига очилган, лекин амалда фаолият юритмайди. Ажрашиш учун маҳаллага мурожаат қилган келиндан маҳалла фаоллари ажрашиш сабабларини эмас, хонадоннинг коммунал тўловлардан қарзи бор-йўқлигини суриштирган ҳолатлар ҳам кузатилган. Шунингдек, аксар ҳудудларда яраштириш комиссиялари аъзолигига малакасиз ходимлар қабул қилингани ҳам танқид қилинган.\nЗулфия номидаги давлат мукофотига номзод сохтакорлик билан ўзига ижобий тавсифнома ёздиришга уринди (“Оила даврасида”, 1 февраль). Бу ҳақда Ўзбекистон ёзувчилар уюшмаси аъзоси Адиба Умирова маълум қилган. Бўлажак зулфиячининг отаси шоира А.Умировадан қизи ҳақида биров томонидан ёзилган тавсияномага имзо чекиб беришни сўраган ва бунинг эвазига унга шоколад беришга уринган. “Қизгинанинг қораламаларини кўздан кечирдим, ҳаваскорлик даражасидан ҳам паст... Орзулари билан қизиқдим, божхоначи бўлармиш. Зулфия мукофоти шоираларга берилади, божхоначиларга эмас. Агар бунга имзо қўйсам, шоира Зулфия мендан хафа бўладилар, деб кўз ўнгида тақризни йиртиб ташладим”, деб ёзади Адиба Умирова. Мақолада зулфиячи бўлишни ёлғондан бошлаш нобакорлик, деб аталган. Сохтакорлик билан мукофотга олишга уринган номзоднинг исм-фамилияси ошкор этилмаган.


Фожиали рақамлар қачон камаяди? - Huquq.uz\nФожиали рақамлар қачон камаяди?\n16:02 - 02.11.2020\nРеспубликамиз йўлларида транспорт воситаларининг кўпайганлиги, ўз навбатида, ўзига хос масалаларнинг ечимини талаб этмоқда. Айни вақтда барча шаҳар-туман ҳамда вилоятларимизга олиб борадиган йўллар қайта таъмирланиб, транспорт воситалари равон ҳаракатланиши учун бирмунча қулайликлар яратилди. Эндиликда транспорт воситалари ҳаракатланаётган йўлларнинг сифатини янада ошириш борасида кўпгина амалий ишлар олиб бориляпти. Шунингдек, йўловчиларнинг ҳам манзилларига соғ-саломат етиб боришлари, йўлда керакли шарт-шароитларга эга бўлишлари учун йўл ҳаракати хавфсизлиги хизматлари томонидан бир қатор ижобий ва аниқ чора-тадбирлар кўриляпти. Аммо бу борада ечим излашга мажбур қилаётган бошқа бир жиддий муаммолар юзага келмоқда.\nКейинги йилларда автомобиль бошқарувига ўтирган ҳайдовчилар ҳушёрликни унутиб қўйишлари натижасида йўл-транспорт ҳодисалари кўпайиб кетмоқда. Ёки автоуловни ўйинчоқ билиб уни ҳайдовчилик гувоҳномаси бўлмаган ёшларга қўшқўллаб топшириб қўяётган ҳамюртларимиз ҳам автоҳалокатлар кўпайишига “ҳисса қўшишаётир”.\nЙўл қоидаси – умр фойдаси, деб бежиз айтилмаган. Зеро, ҳар бир йўловчи ва ҳайдовчининг йўл ҳаракати қоидаларига бирдек амал қилиши қанчадан-қанча фалокатларнинг олдини олиши барчамизга маълум. Афсуски, оддий эҳтиёткорлик қоидаларига ҳам ҳар доим риоя этилавермайди. Оқибатда ҳаракат вақтида мобиль телефонда гаплашиш, мусиқа тинглаш, маст ҳолда бошқариш, тезликни ошириш, пиёдаларнинг нотўғри ҳаракатланиши кўпгина моддий зарарлар, маънавий йўқотишларга сабаб бўлиб, инсон ҳаёти ва соғлиғи учун жиддий хавф туғдирмоқда.\nЙўл-транспорт ҳодисалари кўпайгани билан боғлиқ масалалар муҳокамасида маълум бўлишича, бу борада энг асосий муаммо — ҳайдовчи ва пиёдаларнинг билим-кўникмалари, қонунга итоаткорлик ва бошқа йўл ҳаракати иштирокчиларига ўзаро ҳурмат ва муомала маданиятининг ўта пастлигида. Йўл ҳаракати қоидаларини бузганлик учун жазо қўлланиляпти, лекин натижа кутилганидек эмас. Таъмирталаб йўлларни созлаш, йўл белгиларини хатловдан ўтказиш, уларни босқичма-босқич замонавий қопламали йўл белгилари билан алмаштириш борасидаги ишлар навбати билан амалга ошириляпти. Аммо салбий рақамлар кун сайин эмас, соат сайин ошмоқда. Шу ўринда алоҳида таъкидлаб айтиш керакки, айни юқорида тилга олинган масала бугун кўпчилигимизни ўйлантириб, қийнаб келаётган долзарб муаммолардан бирига айланди.\nҲар ким эрталабдан фақат эзгу ниятлар билан кўчага чиқади. Хонадон аҳли бир-бирларига чин дилдан “ой бориб, омон келиш”ни тилаб қолади. Бироқ айни вақтда кунда бир қанча автоҳалокатга гувоҳ бўляпмиз. Бундай кўнгилсиз воқелик ортида не-не уқубатлару йўқотишлар, не-не асаббузарликлару дилхираликлар, не-не аламлару қалбни ўртаб юборадиган пушаймонликлар бор. Буларни тасаввур этиш қийин эмас…\nТелевидение ва ижтимоий тармоқларда берилаётган кундалик хабарларга эътибор беринг, кейинги пайтларда автоҳалокат билан боғлиқ фожиавий ҳодисалар кундан-кунга кўпайиб бораётгандек туюлади кишига. Хусусан, шаҳарларда, айниқса, шаҳарлараро йўлларда бундай фожиалар кўпроқ рўй бермоқда. Янаям афсусланарли томони, содир бўлаётган аксарият йўл-транспорт ҳодисаларида турли ёшдагилар, аёллар, энг аламлиси, ёш болалар ҳаётдан кўз юммоқда.\nАвваллари кунора бир кўзимиз тушадиган йўл-транспорт ҳодисаларига бугун кунига камида икки марта шоҳид бўласиз. Йўл-йўлакай автомашиналарнинг ҳаракатига эътибор берганмисиз?… Гўёки бирор фалокатнинг олдини олиш учун машинасини учириб кетаётган ҳайдовчилар, “Пиёдалар йўлакчаси” белгиси қаршисида машиналар оқими камайишини ҳам кутмай, бетоқат йўлдан югургилаб ўтаётган йўловчилар, ўнгга ёки чапга қайрилмоқчи бўлган ҳамкасбига йўл бериш ўрнига, тинимсиз “Сигнал” чалиб, зарда қилиб кетаётганлар, қаерда камера йўқлигини ёддан билиб, шу жойларда тезликка зўр берадиган таксичиларни айтмайсизми…\nАвтоҳалокатнинг сабаби кўп. Бироқ фожиаларга биз доимо нолийдиган йўллар эмас, балки автомашина бошқарувига ўтираётган ҳайдовчилар ёки эътиборсиз йўловчилар сабабчи бўлишмоқда. Юқорида таъкидлаганимиздек, ҳайдовчилар ва йўловчиларнинг қонунга итоаткорлик ва ўзаро ҳурмат маданияти ўта саёзлашиб кетмоқда. Бунга мисоллар талайгина. Жумладан, бир куни катта йўлдан келаётган “Жигули” автомашинаси рухсат берилган жойдан қарама-қарши томонга қайрилиб олмоқчи бўлди. Ҳайдовчи уёқ-буёққа қаради ва газни босди, автомобилини биринчи йўлакчага тўғрилаб олмоқчи бўлган эди ҳамки, шу йўлакчадан келаётган “Нексия” русумли автомобиль унга бориб тўқнашди. Йўл четида турган эдим, автоҳалокат бўлган жойга ўтдим. “Жигули”ни ҳайдовчиси 55-60 ёшлардаги инсон экан. Машинадан тушишига ёрдам бердим. Ҳар икки гапининг бирида “Кўрмай қолдим, кўрмай қолдим” деб дир-дир қалтирарди. Ҳалокат атрофига йиғилган одамлар билан йўл четига ўтказиб, ўзига келиши учун унга сув бердик. Воқеага жуда яқин турганим учун шуни англадим, яъни “Нексия”нинг ҳайдовчиси бемалол машинасини тўхтатиб қолса ёки бошқа йўлакчага буриб, ўтиб кетса бўларди, аммо ҳайдовчи буни атайлаб қилди.\n“Нексия”нинг эгаси 20-25 ёшлардаги йигит экан. “Ука, машинангни бемалол тўхтатиб қолсанг бўлар эдику, нега ундай қилдинг?” десам, “Ака, бу амаки менинг йўлимга чиқиб кетди, айб унда бўлгани учун машинамни тўхтатишга ҳаракат қилмадим, энди зарарни қоплаб берадилар-да”, деди безбетларча. Хом сут эмган бандамиз, йўлларда эса ҳаракат кўп, одам кўрмай қолиши ҳам мумкинку… Бу каби ҳолатларда эса қоидабузарликка атайин қоидабузарлик билан жавоб қайтариш худбинликнинг чўққиси эмасми? Афсуски, ҳозир ана шундай ҳолатлар кўпайиб кетди. Тормозни босиб, автоҳалокатнинг олдини олиш ўрнига “Мен ҳақман” дея машинасини учиртириб келаверадиган ҳайдовчилар сони ошди.\nАвтоҳалокатлар сони ортишида пиёдаларнинг ҳам улуши салмоқли. Уларда ҳам кўчаларда юриш, кесиб ўтиш маданияти йил сайин ўтмаслашиб кетаяпти. Мисол учун, светафор билан бошқарилмайдиган пиёдалар ўтиш йўлакчаларида кўпинча гувоҳ бўламиз, кап-катта ақли расо одамлар ҳам автотранспорт воситалари йўлакчага 3-4 метр қолганда ҳам чиқиб келаверишади. Ахир пиёдага ҳам Яратган ақл берган, келаётган автомобилнинг тезлигини инобатга олиб, кейин йўлни кесиб ўтсалар, кун сайин йириклашиб бораётган рақамлар ортга чекинарди. Ёки айрим бефаросат пиёдалар борки, икки метр нарида турган йўлакчадан ўтмай, кўчанинг хоҳлаган жойидан ўтишади. Яна аксарият ёшларимиз бундай йўлакчаларда қулоқчин тақиб олиб, имиллаб юради. Унинг ўтишини кутиб турган турна қатор автомашиналар бундайларнинг парвойига ҳам келмайди.\nАҳамият берган бўлсангиз, ҳозирда катта-катта юк машиналари ҳайдовчиларининг аксарияти 20-25 ёшлардаги йигитлар. Бирор жойдан юк ортса, қаторлашиб йўлга чиқади ва бири-бири билан пойга ўйнайди. Тасаввур қилинг, бундай юк автомашиналар юқори тезликда кетаётганда тормозни мажбурий босишга тўғри келиб қолса, қанча масофагача сурилиб боради? Ёки орқа ойнасига “У” (“Ўқувчи”) белгисини қўйиб олган айрим ҳайдовчилар борки, автоуловни ҳали яхши бошқара олмайди, лекин ҳаракат тиғиз кўчаларда довдираб, бошқа автотранспорт воситаларининг ҳаракати хавфсизлигига раҳна солиб юради.\nЯқинда бир дўстимнинг машинаси орқасидан аёл ҳайдовчи келиб урибди. Автоҳалокат бўлган жойга бордим. Дўстимнинг пешонаси ёрилган, унга “етиб олган” аёлни Аллоҳ асрабди, бирон жойи тирналмаган. Машиналар яхшигина шикастланган. “Синглим, светафорда тўхтаб турган машинани қандай кўрмаслигингиз мумкин?”, деб унга мурожаат қилдим. “Ака, кечирасизлар, кўрдим, лекин машинани тўхтатиш учун тормозни босиш ўрнига газни босиб юборибман”, деди. Тасаввур қилинг, тормоз босиш керак бўлган жойда газ босилса, автоҳалокатларнинг оқибати янада аянчли тус олади-ку…\nЯна бир оғриқли жиҳат: ҳайдовчилик курсларини тугатаётган ёшларнинг аксарияти йўл белгиларини, ҳатто республикамиз йўлларидаги транспорт ҳаракати қайси томон қоидалари бўйича амалга оширилишини ҳам билишмайди. Бу каби битирувчилар Давлат йўл ҳаракати хавфсизлиги хизматининг ҳудудий бошқармаларида ўтказиладиган имтиҳонлардан қандай ўтаяпти экан?…\nКўпинча ижтимоий тармоқларда йўл ҳаракати қоидаларини бузганлик учун тайинланган жарималарга эътирозлар билдиришади. Уларнинг баландлиги, буни тўлаш учун эса бизда аҳоли даромадларининг пастлигини иддао қилишади. Аммо улар қоидабузарлик ортидан содир бўладиган автоҳалокат оқибатлари барча давлатларда ҳам бирдек аянчли эканлигини ўйлаб кўришганмикан. Қолаверса, қоида бузмай автомобиль бошқариш мумкин. Мамлакатимизда йиллар мобайнида қоида бузмай ҳаракатланаётган ҳайдовчилар ҳам талайгина.\nХорижда аҳвол қандай?\nАлбатта, йўл-транспорт ҳодисаларининг ортиб кетиши фақат бизга хос муаммо эмас, бундан бутун дунё жабр чеккан. Аҳамиятли томони шундаки, жаҳон мамлакатларида бу иллатга қарши кенг миқёсда ва катта кўламда кураш олиб борилмоқда ва оқибатда одам ҳавас қиладиган натижаларга эришилмоқда. Биз ҳар бир хорижий мамлакатнинг яхши томонларини ўрганишимиз лозим.\nЧет эл қонунчилигида асосий қоидалар йўл ҳаракати қоидаларини бузганларнинг қатъий жавобгарлигига қаратилиши энг муҳим жиҳатлардан бири ҳисобланади. Бу қоидабузарликларнинг жиддийлигига қараб оғир жарималар, транспорт воситаларини мусодара қилиш, ҳайдовчилик гувоҳномасидан маҳрум қилиш каби жазо чоралари қўлланилади. Шу билан бирга, қоидабузарликлар автоуловларнинг мажбурий йиллик суғуртасига ҳам таъсир қилади. Масалан, Германияда ҳайдовчи бир йил давомида йўл ҳаракати қоидаларини бузганлик учун жаримага тортилса, унинг келаси йилги мажбурий суғурта суммаси икки баробарга, иккинчи мартада эса уч, учинчи марта содир этса бир неча баробарга ошади. Шу сабабли, қоидабузарлар суғуртага бир неча баравар кўп пул тўламаслик учун йил давомида автомобилдан фойдаланмасликка мажбур бўладилар.\nСтатистикага кўра, дунёдаги энг жиддий қоидабузарликлар тезликни ошириш, маст ҳолатда ҳайдаш, қизил чироқдан ўтиш ҳисобланади. Бу ҳуқуқбузарликлар учун дунёнинг деярли барча мамлакатларида энг катта жарималар белгиланган. Белгиланган тезликдан ошиб кетиш бахтсиз ҳодисаларнинг 40 фоизигача сабаб бўларкан.\nХорижий тажриба шуни кўрсатадики, ривожланган мамлакатларда автоуловларнинг бахтсиз ҳодисаларини рўйхатга олиш ва олдини олиш тизими, биздаги мавжуд амалиётдан фарқли ўлароқ, санкцияларнинг жиддийлиги ва ноқонуний хатти-ҳаракатлар учун жазо чораларини амалга ошириш учун яхши ишлайдиган тизим билан ажралиб туради. Хусусан, ҳайдовчиларнинг мулкий жавобгарлиги кенг бўлиб, жарималар ва транспорт воситаларини мусодара қилиш, қоидабузарликларнинг сони ва жиддийлигини автоуловларни мажбурий йиллик суғуртаси учун тўланадиган ҳақ билан боғланади. Шунингдек, қоидаларни бузганлик учун жарималарни тўламаганлик учун транспорт воситаларини мусодара қилиш тизими жорий этилганлиги ҳам ҳайдовчилар ҳушёрлигини оширади.\nУмуман олганда, чет элда ҳайдовчилар билан бевосита ҳуқуқни муҳофаза қилувчи орган ходими билан алоқани қисқартириш тенденцияси мавжуд. Кўпгина давлатларда ҳуқуқбузарликларни қайд этиш ва кўриб чиқиш деярли электрон тизимга ўтказиб бўлинган. Бундай тизим нафақат қоидабузарликларни, балки коррупциянинг олдини олишда ҳам муҳим аҳамият касб этади. Яна шуни таъкидлаш керакки, хориждаги жарима ва жазоларнинг қаттиқлиги муаммога ижобий ечим топаётганини ишончли тарзда исботламоқда.\nЖазолардан кимлар норози?\nАлбатта, бундан жуда кўп қоида бузадиган ҳайдовчилар норози. Энди шу ўринда дўппини четга қўйиб, бир ҳисоб-китоб қилайлик. Дейлик, кимдир кўчада ўзингиз ёки бирон-бир қариндошингизнинг машинасини автомобилида уриб юборди (Аввало Аллоҳ асрасин). Ўша инсон автоҳалокат натижасида оғир тан жароҳати олди. Яп-янги машинаси бир уюм темир-терсакка айланди. Энг асосийси, тирик қолди! Йўл-таранспорт ҳодисасига сабаб бўлган ҳайдовчининг инсофи бўлса-ку, хўп-хўп. Виждони қийналиб бир-икки келар, жароҳат олган инсонга моддий-маънавий кўмак берар. Бунинг учун қонуний жазосини ҳам олар. Энди танганинг иккинчи томонини ўгириб кўрайлик. Ўшанинг айби билан автоҳалокатга учраган инсон, дейлик, кимнингдир фарзанди, онаси, отаси ёки ўзи бир умр ногирон бўлиб қолса-чи?! Автоҳалокатга сабабчи бўлган шахс уни умрбод боқмайди-ку. Лекин бунинг учун давлат қонун ва ҳужжатлардан келиб чиқиб ногиронлик нафақаси тайинлайди. Қоидабузар келтирган зарар бадалини энди давлат ўша шахсга умрбод тўлайди. Шундай экан, қоида буздингизми, жарима тўлашга оғринманг.\nАхир ҳар битта йўл-транспорт ҳодисаси ортида бир эмас, ўнлаб инсонлар тақдири ётади. Жабр кўрганларга, руҳий зўриқишга учраган юртдошларимизга ўз вақтида ва ҳар томонлама кўмак бериш давлат вазифаси экан, қилар ишни қилиб жариманинг катталигидан нолиш инсофданми?…\nХулоса ўрнида айтиш жоизки, йўл ҳаракати қоидаларини бузганларга кўриладиган чора-тадбирларнинг ўзи билан кўзланган мақсадга етишиш қийин. Йўл ҳаракати қоидаларини назорат қилувчилар сонини кўпайтириш ортидан ҳам муаммога ижобий ечим топиб бўлмайди. Бу борада таълим-тарбия ва тушунтириш ишлари олиб борилиши, кишиларнинг онгли равишда йўл ҳаракати қоидаларига риоя қилишларига эришиш лозим. Бу эса илм-маърифат билангина юзага чиқади.\nЮртимиз аҳолисининг катта қисмини мусулмонлар ташкил қилади. Шундан келиб чиқиб, бу борада диний-ахлоқий таълимот ва тарбия ишларидан унумли фойдаланиш керак. Яъни, одамларга йўл ҳаракати одобларига риоя қилиш ҳам диний бурчлардан бири эканлигини тушунтириш лозим. Ҳамюртларимиз қоидаларга риоя қилиб, ўзгаларнинг ҳаётига хавф солмаслик учун ҳам Аллоҳнинг ҳузурида ажр-мукофотлар борлигини англаб етишса, ўша қоидаларга чин дилдан, ҳеч бир тангликсиз амал қилади.\nЯна бир таъкидланиши лозим бўлган жиҳат бор. Йўл қоидасини бузган шахс жазоланади, лекин унга амал қилиб, йиллар давомида қоидаларни бирор марта бузмаганларга мукофот тариқасида ҳеч қандай имтиёз берилмайди. Демак, йўлларда қоидаларни бузмай, узоқ вақт давомида тартибли ҳаракат қилганларни рағбатлантириш чораларини ишлаб чиқиш лозим.\nШунингдек, йўл-транспорт ҳодисалари билан боғлиқ рақамларда ёшларнинг ҳиссаси “салмоқли” эканига эътибор қаратган ҳолда, ҳайдовчилик гувоҳномаси бериш ёшини бирмунча ошириш ҳам мақсадга мувофиқ келиши муқаррар.\nБирлашган Миллатлар Ташкилоти маълумотларига кўра, ҳар йили 1,25 миллионга яқин инсон йўл-транспорт ҳодисаси оқибатида ҳаётдан кўз юмади, 20-50 миллион киши жароҳат олади. БМТ экспертларининг қайд этишича, йўл-транспорт ҳодисаси 15 ёшдан 29 ёшгача бўлган ёшлар ўлимининг асосий сабабчиларидан.\nЎзбекистонда январь-сентябрь ойлари давомида 4294 та йўл транспорт ҳодисаси содир этилган. ЙТҲлар оқибатида 1293 киши ҳалок бўлган, 3886 нафари жароҳатланган.\n728 таси болалар,\n1919 таси пиёдалар,\n579 таси велосипедлар,\n146 таси лицензияга эга бўлмаган таксилар\nва 77 таси мотоцикллар иштирокида содир этилган.\nШунингдек, йўл-транспорт ҳодисалари асосан пиёдалар йўлнинг белгиланмаган жойидан ўтиши (17,8 фоиз), белгиланган тезликка риоя қилмаслик (15,5 фоиз), велосипед йўлаклари ташкил этилмагани (6,3 фоиз), чарчоқлик ёки ухлаб қолиш (6,2 фоиз) ва автомобилни маст ҳолатда бошқариш(1,7) каби ҳолатлар оқибатида содир бўлган.\n3,9 млн. йўл ҳаракати қоидабузарликлари аниқланган.\nШулардан 2,1 млн. тасини қўпол қоидабузариклар ташкил қилган.


АҚШ БМТни Сурияга ёрдамга сиёсий тус бермасликка чорлади\n16 май 2022, Тошкент вақти: 10:13\nАҚШ давлат котиби Антони Блинкен.\n29 март куни АҚШ давлат котиби Антони Блинкен БМТ Хавфсизлик Кенгашини уруш қаърида қолган Сурияга инсонпарварлик ёрдамини сиёсий масалага айлантирмасликка ва 13,4 миллион муҳтож одамга озиқ-овқат ва бошқа ёрдам элтиб бериш учун кўпроқ чегара пунктларини очишга чақирди.\nБлинкен Россия ва унинг яқин иттифоқчиси Сурия президенти Башар Ассадни назарга тутган ҳолда, Кенгаш касалхоналар ва ягона расмий ўтиш пункти яқинида ҳужумларни амал оширишни ёки бундай ҳужумлар учун баҳона излашни тўхтатиши кераклигини айтди.\nЖорий ойда АҚШ Хавфсизлик Кенгашига раислик қилмоқда. Кенгашнинг бу сафарги йиғини онлайн ўтказилди.\n«Миллионлаб сурияликнинг ҳаёти учун муҳим бўлган инсонпарварлик ёрдамини сиёсий масалага айлантиришни бас қилинглар, - деди Блинкен. -Келинг, кутишни тугатайлик, чора кўрайлик, Сурия халқига ёрдам берайлик», - дея қўшимча қилди котиб.


АҚШ Шимолий Корея билан музокараларни муваффақиятсиз деб тан олишдан бош тортди\nМорган Ортагус Фото: Andrew Harnik / AP\nАҚШ ва Шимолий Корея делегациялари Стоҳколмда ядровийсизлаш бўйича музокаралар ўтказди. Музокаралар юзасидан Пхеньянда улар умидларни оқлай олмагани, АҚШ давлат департаментида эса ҳаммаси яхши ўтгани, муаммоларни бир кунда ҳал қилиб бўлмаслиги айтилган.\nДавлат департаменти вакили Морган Ортагуснинг фикрича, Шимолий Кореянинг АҚШ билан музокаралар муваффақиятсиз ўтгани ҳақидаги баёноти томонларнинг 8 соатлик суҳбати мазмунини акс эттирмайди.\n“АҚШ ва Шимолий Корея Корея яриморолидаги 70 йиллик уруш ва адоват меросини бир шанбада енголмайди. Бу оғир масалалар, улар икки томоннинг кучли истагини талаб қилади. АҚШда бундай истак бор”, деб айтган давлат департаменти вакили.\nУнинг айтишича, америкалик дипломатлар бир нечта “креатив ғоялар” таклиф қилишган. АҚШ делегацияси АҚШ президенти Дональд Трамп ва Шимолий Корея етакчиси Ким Чен Ин саммити ортидан юз берган воқеаларга эътибор қаратган ва кўплаб масалаларни ҳал қилиш учун фаол ҳаракатлар зарурлигини муҳокама қилган.\nАввалроқ Шимолий Корея делегацияси раҳбари Ким Мёнг Гил музокаралар умидни оқлай олмагани ва тўхтаганини айтган.


Эстер Глава 1\nБу воқеа Ахашвераш даврида бўлиб ўтган эди. Ахашвераш Ҳиндистондан Ҳабашистонгача бир юз йигирма етти вилоят устидан ҳукмронлик қиларди.\nШоҳ Ахашвераш Шушандаги қалъада шоҳлик тахтига ўтиргандан кейин,\nҳукмронлигининг учинчи йилида барча вазирлари ва сарой аъёнлари, Форс ва Мидия шоҳликларининг бош лашкарбошилари ва зодагонлари, қўли остидаги вилоятларнинг ҳокимлари учун зиёфат берди.\nАхашвераш анча вақт — бир юз саксон кун давомида ўз шоҳлигининг беқиёс бойлигини, дабдабали ва ҳашаматли улуғворлигини кўрсатди.\nБу зиёфатдан кейин Ахашвераш Шушан қалъасининг каттаю кичигига шоҳ саройининг боғ ҳовлисида етти кун зиёфат берди.\nБоғнинг мармар устунлари тепасидаги кумуш ҳалқаларга олий навли ва сафсар рангли зиғир иплардан тўқилган, арқонларга боғланган оқ ва кўк рангли зиғир пардалар осилганди. Арғувон ва оқ мармар, садаф ва қорамтир тошлар қопланган жойга олтин ва кумуш ўриндиқлар ўрнатилган эди.\nИчимликлар турли–туман олтин қадаҳларда тортилди. Шоҳона шароб ҳам, шоҳнинг бойлиги каби, жуда сероб бўлди.\nЧунки шоҳ ўз хонадони бошқарувчиларига: “Ҳар кимга истаганича берилсин”, деб фармон этди. Шунинг учун ичимликлар, шоҳнинг фармонига кўра, меҳмонларнинг хоҳишига қараб берилди.\nМалика Вашти ҳам шоҳ Ахашвераш саройида аёллар учун зиёфат бераётган эди.\nЕттинчи куни шоҳ шароб ичиб вақти чоғ бўлиб, ўзининг Махумон, Бизта, Харбона, Бихта, Авағта, Затар, Каркас исмли еттита мулозимига шундай фармон берди:\n“Малика Ваштига шоҳона тож кийдириб, ҳузуримга олиб келинглар, халққа ва аъёнларга унинг гўзаллигини кўрсатай.” Ҳақиқатан ҳам малика ғоят гўзал эди.\nЛекин малика Вашти келмади, шоҳнинг мулозимлар орқали берган фармонини бажаришдан у бош тортди. Шоҳ бундан қаттиқ ғазабланди, маликадан ғоятда жаҳли чиқди.\nШоҳ ўз ишларини қонун–қоидани биладиганлар олдида қиларди.\nЎша пайтда шоҳнинг яқинлари Форс ва Мидия шоҳлигининг еттита беги — Каршана, Шатор, Адмата, Таршиш, Мирос, Марсано, Мамухон эди. Уларнинг жойи шоҳнинг ҳузурида бўлиб, шоҳликда энг юқори мавқени эгаллаган эдилар. Шоҳ қонун–қоидаларни яхши биладиган ўша донишмандлардан сўради:\n— Шоҳ Ахашвераш малика Ваштига мулозимлар орқали фармон берган эди, у итоат этмади. Бу қилмиши учун қонунга биноан уни нима қилиш керак?\nШунда Мамухон шоҳ ва аъёнлар ҳузурида шундай жавоб берди: — Малика Вашти ёлғиз шоҳимиз олдидагина эмас, балки шоҳ Ахашвераш ҳукмронлиги остидаги ҳамма вилоятларнинг беклари ва халқи олдида айбдордир.\nЧунки маликанинг қилиғини ҳамма аёллар эшитишгач, улар: “Шоҳ Ахашвераш, малика Ваштини ҳузуримга олиб келинглар, деб фармон берган экан, малика бормабди”, деб гапириб юрадилар ва эрларини менсимай қўядилар.\nМаликанинг қилиғи тўғрисида эшитган Форс ва Мидия шоҳлиги бегойимлари шоҳимизнинг ҳамма аъёнларига айни ўша гапни айтадилар. Ўртада киборлик, дилсиёҳлик пайдо бўлади.\nАгар шоҳимиз маъқул кўрсалар, ўзлари бутун шоҳлик ҳудуди бўйича қарор чиқарсинлар. Форс ҳамда Мидия шоҳлиги қонунларига: “Вашти шоҳ Ахашвераш ҳузурига кирмасин, унинг шоҳликдаги мартабаси бошқа яхшироғига берилсин” деган қўшимча киритилсин ва бу фармон ўзгартирилмасин.\nШоҳлик қанчалик катта бўлмасин, шоҳимизнинг бу фармони шоҳлик бўйлаб тарқалганда, барча аёллар — бою камбағали эрларини ҳурмат қиладиган бўладилар.\nБу гап шоҳга ва аъёнларга маъқул бўлди. Шоҳ Мамухон айтганидай қилди.\nУ қўли остидаги ҳамма вилоятларга мактуб жўнатди. Мактуб ҳар бир вилоятнинг ўз ёзувида ва ҳар бир халқнинг ўз тилида битилган бўлиб, унда: “Ҳар бир эркак ўз оиласида хўжайин бўлсин ва унинг гапи гап бўлсин”, деб ёзилган эди.